Keputusan bubar parlimen, perlukan pelbagai pertimbangan - PM

PUTRAJAYA, 21 Ogos - Sama ada Pilihan Raya Umum ke-15 (PRU15) diadakan pada tahun ini atau tahun depan, Perdana Menteri Datuk Seri Ismail Sabri Yaakob berkata ia memerlukan banyak pertimbangan sebelum keputusan untuk membubarkan parlimen dibuat.Beliau berkata keutamaan kerajaan sekarang ialah menyelesaikan pelbagai isu rakyat dan negara termasuk isu projek Kapal Tempur Pesisir (LCS) yang belum diketahui kesannya serta cabaran kelembapan ekonomi dunia yang diramal berlaku tahun depan.Perdana Menteri berpandangan bahawa PRU15 boleh diadakan sekiranya kedua-dua faktor isu dan ekonomi dapat diseimbangkan."Kita takut tentang ketidaktentuan ekonomi tahun depan (dan) kalau kita tunggu lagi susah, mungkin tahun ini."Tetapi kalau kita kata tahun ini, isu-isu terlampau banyak berlaku sekarang dan banyak perkara yang perlu diselesaikan. Sebab itulah agak sukar untuk membuat penentuan," katanya di sini.Hari ini genap setahun Ismail Sabri menerajui kerajaan Keluarga Malaysia. Beliau mengambil alih jawatan nombor satu negara selepas Tan Sri Muhyiddin Yassin mengumumkan peletakan jawatan sebagai Perdana Menteri kelapan susulan kehilangan sokongan majoriti Ahli Dewan Rakyat.

(Ismail dalam sesi temu bual Inspirasi Setahun Keluarga Malaysiabersama Perdana Menteri di Seri Perdana)

Diajukan soalan yang banyak berkisar tentang pilihan raya dan politik, Naib Presiden UMNO itu akur bahawa mandat perlu dipulangkan semula kepada rakyat untuk memilih kerajaan baharu. "Ya, rakyat perlu diberi peluang untuk memilih kerajaan baharu, sebab dah berubah tiga (kali) kerajaan. Ada yang mengiktiraf, ada yang tak mengiktiraf, lebih baik pulangkan balik mandat ini kepada rakyat. Tetapi isu pun banyak yang saya kata perlu diselesaikan dari segi ekonomi, pendapatan, pekerjaan."Walaupun antara Januari sampai sekarang kita dah menyediakan 400,000 pekerjaan kepada rakyat kita, tetapi seperti saya kata, dari segi upah (gaji minimum) RM1,500 itu sesuai ke tak sesuai, mungkin perlu ditingkatkan lagi. Setengah-setengah tu kata tak mencukupI, jadi banyak isu yang perlu diselesaikan," kata beliau dalam nada berterus-terang menzahirkan keprihatinannya terhadap isu dan hal kebajikan rakyat.Mandat lima tahun kerajaan semasa akan tamat pada Julai 2023 dan PRU15 mesti diadakan dalam tempoh 60 hari pembubaran Parlimen.Ismail Sabri merupakan Perdana Menteri ketiga yang dilantik dalam tempoh tiga tahun sejak PRU14 pada 9 Mei 2018, selepas Tun Dr Mahathir Mohamad menjadi Perdana Menteri kerajaan Pakatan Harapan selama 22 bulan dan tumbang pada Februari 2020.Muhyiddin, yang menerajui Perikatan Nasional (PN), mengambil alih kepimpinan kerajaan sehingga Ogos 2021. Meskipun dilanda pandemik COVID-19, Malaysia menyaksikan empat pilihan raya negeri diadakan iaitu Sabah, Melaka, Sarawak dan Johor. Barisan Nasional (BN) berjaya menawan semula Melaka dan Johor, selain membentuk kerajaan di Sabah bersama Gabungan Rakyat Sabah. Ismail Sabri, yang juga Ahli Parlimen Bera, berkata kejayaan ditempa BN pada pilihan raya negeri Melaka dan Johor tidak boleh dijadikan sebagai penanda aras kepada kejayaan gabungan parti itu pada PRU15.BN merekodkan prestasi cemerlang pada PRN Melaka yang diadakan pada November tahun lepas dan PRN Johor, Mac lepas, dengan masing-masing merekodkan majoriti lebih dua pertiga.Bagi PRN Johor, beliau berkata kemenangan BN mungkin disebabkan jumlah pengundi yang keluar mengundi kurang, dan keadaan itu katanya amat berbeza ketika pilihan raya umum."Kalau kita buat GE (Pilihan Raya Umum), dia (pengundi) kata aku kena pergi juga mengundi maka kita pun tak tahu. (Pilihan Raya) Negeri mungkin bagi sesetengah orang tak mustahak untuk menentukan negeri ini menang atau tidak."Tapi (di peringkat) persekutuan, amat berbeza walaupun tengah COVID pun mereka akan keluar mengundi hanya untuk pastikan parti dia menang untuk membentuk kerajaan. Saya berpendapat tak boleh dijadikan sebagai sandaran. Sebab itu saya beritahu kemenangan di Melaka, kemenangan di Johor tak boleh jadi penanda aras untuk kita melihat kepada sokongan kepada kita (BN)," katanya.

Mengenai saranan Top Five UMNO mahukan PRU15 diadakan tahun ini, Perdana Menteri berkata kesemua pemimpin berkenaan termasuk beliau boleh mengemukakan apa sahaja pandangan, namun keputusan akhir untuk membubarkan Parlimen adalah kuasa Yang di-Pertuan Agong. "Top Five boleh bincang apa saja… kalau saya bawa ke Kabinet, Kabinet setuju untuk pilihan raya, bila tarikh sekian untuk saya bubarkan, saya bawa kepada (Yang di-Pertuan) Agong, (Yang di-Pertuan) Agong tak setuju, tak jadi,” katanya.Top Five merujuk kepada Presiden UMNO Datuk Seri Dr Ahmad Zahid Hamidi, Timbalan Presiden Datuk Seri Mohamad Hasan serta tiga Naib Presiden iaitu Datuk Seri Mohamed Khaled Nordin, Datuk Seri Mahdzir Khalid dan Ismail Sabri.Berbeza dengan sebelum ini, Ismail Sabri berkata keputusan pembubaran Parlimen perlu dibincangkannya di peringkat Kabinet memandangkan BN bukan lagi gabungan yang membentuk kerajaan secara bersendirian.Kerajaan Persekutuan pimpinan Ismail Sabri, yang dibentuk pada Ogos 2021, adalah kerajaan campuran BN, PN, Gabungan Parti Sarawak. - BERNAMA


Kerjasama berterusan Malaysia-China, tingkat TVET

BEIJING, 21 Ogos - Malaysia berharap dapat menjalin kerjasama berterusan antara agensi kerajaan dan pemain industri dengan kerajaan China untuk meningkatkan Pendidikan Teknikal dan Latihan Vokasional (TVET) di kedua-dua negara.Menteri Pendidikan Tinggi Datuk Seri Dr Noraini Ahmad berkata Malaysia dan China telah lama menikmati hubungan dua hala yang harmoni dalam kerjasama di bidang pendidikan serta industri."Kerjasama antara industri di Malaysia dan China memainkan peranan penting dalam menyediakan pengalaman kerja kepada ramai pelajar dan graduan TVET," katanya dalam rakaman ucapan pada Persidangan Pembangunan Pendidikan Vokasional dan Teknikal Dunia Pertama di sini. Persidangan secara hibrid bertemakan ‘Vocational and Technical Education Development in the Post-Pandemic Era-New Changes, New Ways and New Skills’ itu diwakili dan dihadiri secara bersemuka oleh Pemangku Pengarah Education Malaysia Beijing Jason Choy Min Sheng di Tianjin, utara China.

Noraini berkata institusi TVET di Malaysia telah pun memulakan pelbagai kerjasama dengan rakan kongsi dari China seperti Huawei, Kumpulan Alibaba dan ZTE.Beliau berkata sehingga kini, Malaysia mempunyai sejumlah 1,295 institusi yang menawarkan program TVET daripada kementerian, pusat kemahiran negeri dan pihak swasta. Katanya landasan pendidikan TVET mempunyai potensi yang amat besar dalam melahirkan tenaga kerja yang cekap dalam industri berkaitan bagi memenuhi objektif sosioekonomi negara.Persidangan anjuran Kementerian Pendidikan China dan Suruhanjaya Kebangsaan China untuk UNESCO itu dihadiri 500 jemputan secara fizikal serta menyaksikan penyampaian ucapan oleh 13 Menteri Pendidikan dari Argentina, Brazil, United Kingdom, Ethiopia, Mongolia, New Zealand, Pakistan, Rusia, Singapura, Switzerland dan Venezuela. - BERNAMA


Bayaran permulaan rendah punca golongan muda kurang minat bidang jurutera

KUALA LUMPUR, 21 Ogos - Kerajaan memandang serius isu gaji permulaan jurutera yang rendah kerana ia mampu menjejaskan minat golongan muda menceburi profesion itu.Perdana Menteri, Datuk Seri Ismail Sabri Yaakob berkata perkara itu boleh menjejaskan pembangunan dan ekonomi negara memandangkan nisbah seorang jurutera berbanding penduduk Malaysia jauh lebih rendah jika dibandingkan dengan Jepun dan Jerman."Gaji dan imbuhan dalam skim Kejuruteraan Perkhidmatan Awam perlu dikaji semula dengan mengambil kira faktor-faktor seperti kepakaran kejuruteraan, kos sara hidup dan sebagainya," kata Ismail di sini.Turut hadir Menteri Kanan Kerja Raya Datuk Seri Fadillah Yusof dan timbalannya Datuk Arthur Kurup serta Yang Dipertua LJM Datuk Seri Ir Mohamad Zulkefly Sulaiman. Ismail Sabri turut menyarankan agar usaha lebih agresif serta serius dilakukan bagi melantik lebih ramai jurutera mengisi jawatan strategik dan pembuat dasar dalam perkhidmatan awam.Beliau berkata syarikat berkaitan kerajaan (GLC) turut disaran melantik kalangan jurutera bagi mengisi jawatan pengurusan atasan syarikat seperti ahli lembaga pengarah dan ketua eksekutif.Bagi memartabatkan profesion itu, Ismail Sabri berkata jurutera Malaysia perlu lebih agresif untuk berinovasi dan menghasilkan produk serta teknologi yang mempunyai nilai pasaran tinggi.

(Ismail ketika berucap pada Majlis Makan Malam Ulang Tahun ke-50Lembaga Jurutera Malaysia (LJM))

"Kerajaan sentiasa menggalakkan usaha penyelidikan dan pembangunan (R&D) agar Malaysia bukan lagi menjadi sekadar pengguna teknologi tetapi sebaliknya pencipta dan pengeluar teknologi. Inilah yang kita harapkan," katanya.Pada masa sama, Perdana Menteri berharap pindaan Akta Pendaftaran Jurutera 1967 yang kini diusahakan LJM dapat disegerakan agar mampu berperanan sebagai badan kawal selia profesion itu yang berkesan dan profesional demi memelihara kepentingan serta keselamatan orang awam. Ismail Sabri berkata sambutan ulang tahun itu dengan slogan ‘Komited Kepada Kecemerlangan Kejuruteraan’ memperlihatkan kematangan bukan sahaja LJM tetapi juga bidang kejuruteraan.Beliau juga berkata bidang itu menuntut prinsip kecekapan, penelitian dan kebolehan menyelesaikan masalah yang kompleks sekali gus menjadi asas utama kepada kejayaan pemimpinnya. Selain itu, profesion jurutera memberikan sumbangan signifikan kepada negara yang kini menikmati kemajuan besar dalam bidang ekonomi dan teknologi kejuruteraan. "Kepakaran jurutera-jurutera tempatan membolehkan sektor infrastruktur, pembuatan, telekomunikasi, petroleum dan jana kuasa dapat dibangunkan sehingga mampu menarik pelaburan langsung asing ke negara ini," katanya.Perdana Menteri berkata peranan yang dimainkan LJM sebagai pengawal selia profesion itu telah membantu memacu ekonomi negara dan meningkatkan kualiti hidup Keluarga Malaysia sehingga setanding dengan negara lain.Pada majlis itu, Ismail Sabri turut melancarkan Buku Peringatan Ulang Tahun ke-50 LJM bertajuk ‘Crossing the Half Century Line’ yang berkaitan dengan sejarah LJM dan pencapaian sektor kejuruteraan negara.


Jangan sebar video lama banjir Taman Sri Muda

(Ketua Polis Daerah Shah Alam, ACP Mohd Iqbal Ibrahim)

SHAH ALAM, 20 Ogos - Polis Shah Alam menasihatkan orang ramai untuk tidak membuat sebarang spekulasi dan menyebarkan video lama di laman sosial Twitter dan Facebook berkaitan bencana banjir di kawasan Seksyen 25, Taman Sri Muda, di sini.Ketua Polis Daerah Shah Alam, ACP Mohd Iqbal Ibrahim berkata penyebaran video lama bencana tersebut yang tidak mempunyai sebarang kesahihan itu boleh mengganggu ketenteraman penduduk sekitar kawasan berkenaan.Beliau dalam kenyataan ringkas berkata pemantauan dilakukan dari semasa ke semasa oleh petugasnya di lapangan dan sehingga kini semua lokasi jalan boleh dilalui oleh semua jenis kenderaan walaupun berlaku kejadian banjir kilat separas buku lali petang tadi namun ia telah surut.

(Semua lokasi jalan di Taman Sri Muda boleh dilalui semua jenis kenderaan walaupun berlaku kejadian banjir kilat separas buku lali petang tadi namun ia telah surut)

Dalam kenyataan berasingan, Pengarah Jabatan Bomba dan Penyelamat Malaysia (JBPM) Selangor, Norazam Khamis meminta penduduk di sekitar kawasan itu untuk tidak panik dan terpengaruh dengan viral-viral melalui media sosial. “Pihak jabatan memohon kerjasama penduduk sekitar untuk mematuhi arahan keselamatan oleh pihak berkuasa sekiranya berlaku sebarang kejadian banjir di kawasan Taman Sri Muda dan mendapatkan maklumat lanjut dan pengesahan dari JBPM Selangor,” katanya. -BERNAMA


Sebuah PPS dibuka susulan banjir di Johor Bahru

(Angkatan Pertahanan Awam (APM) Johor membantu memindahkan penduduk terjejas dari lokasi banjir ke PPS)

JOHOR BAHRU, 20 Ogos - Sebuah pusat pemindahan sementara (PPS) dibuka di Dewan Raya Kampung Melayu Batu Sepuluh, Johor Bahru, pukul 7.00 malam tadi susulan banjir yang berlaku. PPS menempatkan 26 penduduk terjejas daripada lapan keluarga, dari kawasan Kampung Laut Batu Sepuluh, yang dinaiki air.Menerusi laporan disediakan Angkatan Pertahanan Awam (APM) Johor, proses memindahkan penduduk dari lokasi banjir ke PPS sedang giat dijalankan dan tiada kemalangan jiwa dilaporkan.  Pihak Kementerian Kesihatan juga terlibat melakukan kerja sanitasi sepanjang PPS beroperasi.

Antara agensi terlibat adalah Jabatan Kebajikan Masyarakat, Polis Diraja Malaysia dan RELA.  Terdahulu, sebanyak 200 buah rumah di Kampung Laut Batu Sepuluh dinaiki air setinggi satu meter pada pukul 3.11 minit petang tadi selepas hujan lebat berterusan selama dua jam.  Laporan disediakan APM Johor memaklumkan sistem perparitan tersumbat turut menjadi faktor kepada banjir yang berlaku.  Ketika kejadian, kebanyakan penduduk terjejas telah bergerak ke kawasan yang lebih tinggi manakala penduduk warga emas dibawa keluar oleh anggota APM menggunakan bot.


Banjir kilat di Sri Muda, penduduk diminta tidak panik

SHAH ALAM, 20 Ogos- Penduduk Taman Sri Muda, di sini diminta tidak panik susulan kejadian banjir kilat petang tadi.Pengarah Jabatan Bomba dan Penyelamat Negeri Selangor, Norazam Khamis yang berada di lokasi memaklumkan, beberapa batang jalan dan kawasan perumahan dinaiki air setinggi paras betis.Walau bagaimanapun pihaknya sudah bersiap sedia menghantar anggota dan aset sebagai persediaan."Pada masa sekarang kita telah menghantar pasukan untuk bersiap sedia menghadapi kemungkinan banjir."Sekarang ini kita dalam kawasan Sri Muda ada dua buah bot dan kita tempatkan bot tersebut di kawasan luar Sri Muda berhampiran simpang empat, berhampiran dengan KFC."Dan kemudian kita telah gerakkan dua lagi bot daripada balai bomba Andalas dan Sri Pinang untuk bersedia di kawasan Sri Muda," katanya.

Hujan lebat, kira-kira pukul 5 petang tadi menyebabkan kawasan di Sri Muda dinaiki air.


Agensi berkaitan diminta permudahkan prosedur dapatkan sijil halal, bantu usahawan Islam

(Tan Sri Noh Omar berucap pada sesi dialog bersama Persatuan, Koperasi dan Usahawan sempenaProgram Jelajah Aspirasi Keluarga Malaysia 2022 Negeri Selangor/ Foto BERNAMA)

SHAH ALAM, 20 Ogos - Agensi yang terlibat dalam pensijilan halal diminta agar mempermudahkan prosedur serta peraturan mendapatkan dokumen tersebut bagi kemudahan peniaga khususnya dalam kalangan usahawan beragama Islam.Menurut Menteri Pembangunan Usahawan dan Koperasi Tan Sri Noh Omar, aspek tersebut dilihat penting kerana tidak hanya melibatkan keperluan mendapatkan sijil halal tetapi juga membantu usahawan kembali bangkit dan memajukan perniagaan mereka.“Sebagai menteri yang menjaga (hal ehwal) usahawan, saya berharap agar proses sijil halal ini dipermudahkan kerana yang memohon adalah peniaga Melayu dan beragama Islam.

(Tan Sri Noh Omar berucap pada sesi dialog bersama Persatuan, Koperasi dan Usahawan sempena Program Jelajah Aspirasi Keluarga Malaysia 2022 Negeri Selangor/ Foto BERNAMA)

“Adalah mustahil mereka mahu menjual barangan yang tidak halal. Saya sendiri telah bangkitkan isu ini di peringkat Kabinet, namun masalah sama masih timbul.“Oleh itu, saya minta agar pihak berkenaan melihat semula prosedur dan peraturan supaya dapat dipermudahkan,” kata beliau ketika ditemui selepas menghadiri sesi dialog bersama usahawan bersempena Jelajah Aspirasi Keluarga Malaysia (JAKM) negeri Selangor, di sini hari ini.Noh berkata isu tersebut sering dibangkitkan usahawan dan KUSKOP sendiri turut mempunyai unit khas bagi membimbing usahawan untuk memperoleh sijil halal.


JMKM MYGrocer@Wilayah dilancar, tawar harga barangan lebih murah

LABUAN, 20 Ogos- Pelancaran Jualan Murah Keluarga Malaysia (JMKM) MYGrocer@Wilayah 2022 di pulau bebas cukai ini dapat mengurangkan beban kewangan pengguna dengan penawaran harga barangan yang lebih murah.Menteri Wilayah Persekutuan, Datuk Seri Dr Shahidan Kassim berkata program yang dilaksanakan selama lima bulan bermula hari ini hingga 31 Disember melibatkan lapan jenis barangan yang diberikan subsidi.Ia meliputi ayam segar/ayam bulat sebanyak RM3, telur ayam (RM0.50), tepung gandum satu kilogram (RM0.20) dan gula satu kilogram (RM0.15).Barangan lain, sardin bukan premium 425gm dengan kadar subsidi sebanyak RM0.50, beras bukan premium lima kilogram (RM1.50), susu pekat 500gm (RM0.70) dan santan kotak 200ml (RM0.20). "Kita menyantuni semua, dari segi ini saya ingat rakyat boleh menyuarakan pandangan mereka di mana kekurangan yang perlu kita tampungi."Saya melihat sekarang ini ialah rakyat bagi tahu di mana kekurangannya dan kita akan teruskan pembelaan kepada rakyat," katanya. Beliau ditemui pemberita selepas menyempurnakan gimik pelancaran JMKM di salah sebuah pasaraya, di sini.

(Sebanyak lapan jenis barangan yang disenaraikan dalam JMKM MYGrocer@Wilayah diberikan subsidi)

Sementara itu, warga Labuan yang ditemui menyambut baik program dilaksanakan.  "Rasa gembiralah, kira membantu juga rakyat, sangat baik dan patut diteruskan," kata Sani Abdullah. "Pandangan saya bagus kalau dibuat setiap minggu, bagus untuk kami rakyat Labuan terutama bagi golongan B40," menurut Rudy Nesar. "Bagi saya sangat menariklah sebab macam yang kita boleh nampak banyak barangan yang ditawarkan untuk JMKM kali in, ada diskaun, jadi sangat membantu rakyat di Labuan ini," jelas Nurul Ashikin Suhaili.


Ekosistem industri penyiaran perlu berkembang seiring kecanggihan teknologi terkini

JAKARTA, 20 Ogos- Ekosistem industri penyiaran negara tidak boleh terus terikat dengan kaedah konvensional, sebaliknya perlu berkembang seiring kecanggihan teknologi terkini.Atas dasar itu, Menteri Komunikasi dan Multimedia, Tan Sri Annuar Musa mahu aspek digitalisasi dalam sektor berkenaan diteroka sepenuhnya.Antara langkah segera yang perlu dilaksana pemain industri tempatan adalah bekerjasama dengan rakan strategik dari Indonesia.Republik itu memiliki ekosistem penyiaran yang menyeluruh dipacu teknologi terkini.Ini berdasarkan pemerhatian Annuar menerusi lawatan ke MNC Studios Jakarta iaitu syarikat milik kumpulan media terbesar dan terintegrasi di Asia Tenggara, MNC Group. "Ini yang saya tengok adalah perkara yang mungkin sedikit berbeza dengan apa yang kita dapat lihat di negara kita pastinya perbezaan besarnya di Indonesia mempunyai pasaran tempatan yang membolehkan mereka mempunyai konsep yang sedemikian, namun pada saya itulah konsep yang betul."Yang pentingnya adalah responsif kepada penyertaan pasaran dan membentuk satu ekosistem yang bersepadu dan juga perniagaan yang saya anggapkan memandang ke hadapan. "Saya sangat tertarik dengan beberapa perkembangan termasuk yang terkait dengan animasi dan juga 'super apps approach' di mana sangat-sangat di pacu pasaran. Pendekatan yang sangat-sangat sesuai berasaskan kepada keperluan pasaran," menurut Annuar.

(Annuar (tengah) semasa melawat MNC Studios di Jakarta)

Beliau berkata demikian selepas melawat MNC Studios milik kumpulan media terbesar dan terintegrasi di Asia Tenggara, MNC Group, di sini. Annuar yang dalam rangka lawatan kerja selama tiga hari sejak Khamis ke Indonesia diiringi Kuasa Usaha Sementara Kedutaan Besar Malaysia, Adlan Mohd Shaffieq dan Ketua Pegawai Eksekutif Perbadanan Kemajuan Perfileman Malaysia (FINAS), Prof. Dr. Md. Nasir Ibrahim.


Memperoleh pendapatan harian, faktor lepasan SPM bekerja sebagai penghantar makanan, pemandu e-hailing

(Raja Shah Erman Raja Arifin ditemu bual media selepas Sambutan Hari Pentadbir Universiti Awam Peringkat Kebangsaan Dan Anugerah Gemilang MASTI di Johor Bahru, Johor)

JOHOR BAHRU, 20 Ogos - Peluang memperoleh pendapatan secara harian dipercayai menjadi faktor utama lepasan Sijil Pelajaran Malaysia (SPM) lebih berminat bekerja sebagai sebagai penghantar makanan dan pemandu e-hailing berbanding menyambung pelajaran.  Presiden Persatuan Pentadbir Universiti Awam Malaysia (MASTI), Raja Shah Erman Raja Arifin berkata lepasan SPM dilihat selesa dengan situasi tersebut yang tidak memerlukan perancangan jangka masa panjang bagi mendapatkan pekerjaan.  "Selain pendapatan mudah golongan berkenaan juga tidak perlu memikirkan hala tuju diri dalam pengajian yang turut menyumbang kepada penurunan kemasukan pelajar di institut pengajian tinggi pada masa kini," kata beliau selepas Sambutan Hari Pentadbir Universiti Awam Peringkat Kebangsaan Dan Anugerah Gemilang MASTI, di sini hari ini.Penganjuran program kali keempat itu menyaksikan penerimaan anugerah meningkat 300 kali ganda di mana ia bertujuan menyuntik semangat dan memberi motivasi kepada organisasi dan universiti awam.

Ia juga mengiktiraf semua pentadbir universiti terlibat, menerusi pelbagai skim, bagi memberikan sumbangan kepada komuniti. "Ini sebenarnya satu pencapaian tertinggi dan penanda aras kami juga, pentadbir universiti awam ini mampu mencapai satu resolusi tinggi dalam menjalankan tugas yang diberikan kepada kami, sebenarnya ada 9,652 orang yang bernaung di bawah MASTI," menurut Raja Shah Erman.Anugerah Khas MASTI turut diberikan kepada RTM yang disampaikan Naib Canselor Universiti Teknologi Malaysia (UTM), Professor Datuk Dr Ahmad Fauzi Ismail.


Kesan pengkid tular berpakaian ihram di Tanah Suci, kerjasama pihak berkaitan dilaksanakan

(Datuk Idris Ahmad ditemu bual media selepas merasmikan Dewan Besar dan Upacara Pecah Tanah Pondok Kitab Turath bersempena Sambutan 30 Tahun Al Rahmat di Bukit Lintang, Melaka)

BUKIT LINTANG, 20 Ogos - Menteri di Jabatan Perdana Menteri (Hal Ehwal Agama), Datuk Idris Ahmad akan berkerjasama dengan pihak berkaitan termasuk Jabatan Imigresen bagi mengesan pengkid yang tular berpakaian ihram di Tanah Suci baru-baru ini. Katanya, setakat ini pihaknya tidak mendapat maklumat yang tepat sekiranya individu tersebut telah pulang ke Malaysia. "Pengkid ini saya tidak dapat maklumat tepat masalahnya ada sesetengah cakap yang dah balik, tak balik, saya tak ada maklumat tepat lagi, sebab dia pergi bukan dengan (agensi) travel, pergi dengan d.i.y (sendiri), saya kena check (periksa) jugalah dia dah balik atau belum lagi dan sebagainyalah," kata beliau ketika ditemui selepas merasmikan Dewan Besar dan Upacara Pecah Tanah Pondok Kitab Turath bersempena Sambutan 30 Tahun Al Rahmat, di sini hari ini.

(Tangkap layar foto pengkid yang tular berpakaian ihram di Tanah Suci baru-baru ini)

Menurut Idris, sebelum ini pihaknya telah mendapatkan bantuan Kementerian Dalam Negeri (KDN) dan Kementerian Pelancongan, Seni dan Budaya (MOTAC) untuk menyiasat perkara tersebut sebelum tindakan selanjutnya diambil. Dalam pada itu, ketika diminta mengulas mengenai penganjuran konsert, beliau tiada larangan untuk sebarang penganjuran konsert di Malaysia, namun pihak terlibat dinasihatkan untuk meneliti sebarang kesan penganjuran konsert berkenaan pada masa hadapan.


Pendekatan sewa guna perolehan peranti, kurangkan beban pentadbir sekolah

(Radzi Jidin (kanan) melawat ke ruang pameran pada Majlis Transformasi Pendidikan: Pemerkasaan ICT di Putrajaya hari ini/BERNAMA)

PUTRAJAYA, 20 Ogos- Pendekatan sewa guna bagi perolehan komputer riba dan peranti teknologi lain untuk kegunaan sekolah mampu mengurangkan beban pelbagai pihak bagi menyelenggara peralatan itu sekiranya berlaku kerosakan.Justeru, bagi mengatasi perkara itu, penggantian komputer di sekolah dilaksana melibatkan tiga fasa bermula awal tahun ini dan dijangka selesai akhir tahun depan.Demikian menurut Menteri Kanan Pendidikan Datuk Dr Radzi Jidin."Fasa pertama telah selesai, hampir 90 peratus selesai melibatkan 3,900 buah sekolah di seluruh negara dengan kos projek bernilai RM411.8 juta, itu fasa pertama."Fasa kedua melibatkan 3,455 buah sekolah dengan anggaran nilai projek sebanyak RM460 juta dan fasa ketiga melibatkan baki 3,400 sekolah dengan anggaran projek RM430 juta," katanya.Beliau menyatakan perkara itu pada sidang media selepas merasmikan Majlis Transformasi Pendidikan: Pemerkasaan ICT, di sini hari ini.Ketiga-tiga fasa berkenaan melibatkan peruntukan sebanyak RM1.3 bilion, manakala pembekalan peralatan dibuat secara pembahagian zon tertentu agar vendor dapat membaik pulih peranti dengan segera sekiranya terdapat kerosakan.

Dalam pada itu, Radzi memaklumkan sebanyak 110 sekolah di seluruh negara akan melaksanakan projek rintis kelas hibrid melibatkan 550 kelas bermula November depan.Projek itu sebahagian pelan transformasi Kementerian Pendidikan ke arah memperkasa pendidikan digital negara."Bilik darjah ini kita kena tingkatkan sambungan internet untuk membolehkan pengajaran dan pembelajaran dilaksanakan secara hibrid. "Ini bermakna guru boleh mengajar dalam bilik darjah dan pada masa yang sama murid boleh terlibat sama dalam proses pembelajaran tersebut dengan lebih aktif."Dengan penggunaan laptop dan smartscreen di dalam kelas dan pada masa yang sama juga murid di sekolah lain dapat akses kepada pengajaran yang dilaksanakan oleh guru tersebut," jelasnya.Menerusi projek rintis itu, ia menyediakan infrastruktur capaian internet berkelajuan tinggi secara menyeluruh dalam bilik darjah.


Dua lelaki diberkas dipercayai cuba seludup rokok putih

KOTA TINGGI, 20 Ogos- Polis Johor memberkas dua lelaki dipercayai terlibat dalam kes penyeludupan rokok putih tidak bercukai di Taman Fasa Indah, Jalan Kota Tinggi-Sungai Rengit, di sini pukul 3.20 pagi tadi.Ketua Polis Johor, Datuk Kamarul Zaman Mamat menerusi kenyataan memaklumkan, kedua-dua suspek berusia 31 dan 47 tahun."Polis merampas 244 kotak mengandungi 12,200 karton rokok bernilai RM1.83 juta, serta sebuah lori.Salah seorang suspek juga ditahan kerana menghalang penjawat awam menjalankan tugas," katanya.

(Rokok-rokok yang dirampas dalam operasi di sini / Foto Polis Johor)

Kes disiasat mengikut seksyen 135(1)(d) Akta Kastam 1967 serta seksyen 186 Kanun Keseksaan.


17 PATI ditahan cuba masuk Malaysia

KOTA TINGGI, 20 Ogos- Seramai 17 Pendatang Asing Tanpa Izin (PATI) warga Indonesia yang baharu mendarat di Sungai Sedili Kechil dan Teluk Ramunia, di sini, ditahan awal pagi tadi.Markas Divisyen Ketiga Infantri Malaysia menerusi kenyataan memaklumkan, kesemua PATI berusia antara 23 hingga 53 tahun."Seramai 13 PATI ditahan di kawasan Sungai Sedili Kechil pada pukul 2.45 pagi selepas mendapat maklumat pendaratan kumpulan tersebut.Seorang lagi PATI ditahan di kawasan berhampiran, manakala pada pukul 8.00 pagi di Teluk Ramunia, seramai tiga lagi PATI ditahan ketika sedang bersembunyi," menurut kenyataan itu.

(Antara PATI yang ditahan ketika cuba memasuki Malaysia awal pagi tadi)

Semua PATI dibawa ke Markas Taktikal Pos Tanjung Sepang untuk proses dokumentasi dan soal siasat.Saringan COVID-19 di Klinik Kesihatan Sungai Rengit mendapati kesemua mereka negatif COVID-19.


JKN Sabah mohon maaf, kelemahan komunikasi punca doktor silap bagi ubat kepada pesakit

KOTA KINABALU, 20 Ogos- Jabatan Kesihatan Negeri (JKN) Sabah hari ini tampil membuat permohonan maaf berhubung insiden pesakit diberi ubat yang salah oleh pegawai perubatan semasa mendapatkan rawatan di Klinik Kesihatan Felda Sahabat, Lahad Datu.Pengarahnya, Datuk Dr Rose Nani Mudin dalam satu kenyataan berkata berdasarkan siasatan pegawai perubatan terbabit telah melihat buku rawatan yang dibawa oleh pesakit ke Klinik Kesihatan Felda Sahabat, di mana pesakit mempunyai rekod diberi ubat kencing manis sebelum ini."Jabatan Kesihatan Negeri Sabah mengesyaki buku rawatan yang dibawa pesakit telah bercampur dengan buku rawatan isteri kepada pesakit berkenaan dan telah menimbulkan kekeliruan kepada Pegawai Perubatan tersebut yang meneruskan pemberian ubat kencing manis kepada pesakit."Mengikut rekod pesakit mempunyai sejarah perubatan penyakit darah tinggi dan pembengkakan kelenjar prostat," katanya.Tambah Dr. Rose, JKN Sabah mendapati terdapat kelemahan komunikasi antara pegawai perubatan yang memberi rawatan dengan pesakit berkenaan."Sepatutnya pegawai perubatan itu memberikan penerangan kepada pesakit dan keluarga pesakit tentang status penyakit yang dihidapi pesakit dan jenis ubat yang diberikan. Sekiranya penerangan dilaksanakan sudah tentu kekeliruan dapat dielakkan".Sehubungan itu katanya, JKN Sabah akan memastikan pegawai-pegawai perubatan yang bertugas di Sabah, terutama di kawasan pendalaman mendapat latihan merawat pesakit termasuk komunikasi berkesan secara berkala.Pihak JKN Sabah ujarnya prihatin mengenai isu tersebut dan memohon maaf kepada keluarga pesakit diatas kesulitan yang dihadapi.

(Pengarah JKN Sabah, Datuk Dr Rose Nani Mudin)


"KEMAS, salah satu kisah kejayaan kerajaan" - PM

BERA, 20 Ogos- Jabatan Kemajuan Masyarakat (KEMAS) bukan sahaja berperanan sebagai pusat pendidikan awal kanak-kanak tetapi juga merupakan antara kisah kejayaan kerajaan.  Perdana Menteri, Datuk Seri Ismail Sabri Yaakob berkata ramai bekas pelajar Taman Asuhan Kanak-kanak (TASKA) dan Taman Bimbingan Kanak-kanak (TABIKA) menjadi pemimpin dan mencapai kejayaan dalam kehidupan mereka hasil didikan awal diberikan KEMAS.  “KEMAS merupakan salah satu cerita kejayaan kerajaan. Ramai dalam kalangan yang berjaya hari ini, ada yang bergelar pemimpin, sebahagian besarnya mendapat pendidikan awal daripada KEMAS terutama masyarakat luar bandar. Oleh sebab itu, kerajaan sentiasa menyokong KEMAS. Di Bera, saya mengambil pendirian sejak dari mula menjadi Ahli Parlimen Bera menjadi pendidikan agenda utama bukan di peringat KEMAS tapi di peringkat sekolah dan sebagainya," kata Ismail ketika berucap merasmikan Program Jom Masuk Kampung dan Hari Potensi KEMAS Parlimen Bera di padang awam FELDA Triang 3, di sini.

Turut hadir, Pengerusi Jawatankuasa Kesihatan, Kerja Raya dan Kemudahan Asas Pahang, Datuk Seri Norolazali Sulaiman dan Ketua Pengarah KEMAS, Datuk Mohammad Yasid Bidin.

(Perdana Menteri, Datuk Seri Ismail Sabri Yaakob sempat meluangkan masa bersamaanak-anak yang terlibat sukan futsal sempena Hari Potensi KEMAS Parlimen Bera)

Pada tahun ini, kerajaan memperuntukkan RM140 juta bagi Program Bantuan Makanan Tambahan (PBMT) untuk kanak-kanak di TABIKA dan TASKA di seluruh negara.  Program itu memberi manfaat kepada 225,281 kanak-kanak di TABIKA dan 9,716 kanak-kanak di TASKA kendalian KEMAS.  Mengulas mengenai program Jom Masuk Kampung yang dilaksanakan KEMAS, beliau menjelaskan, program ini mampu meningkatkan kefahaman rakyat mengenai dasar dan kejayaan dicapai kerajaan.  Penganjuran program ini katanya, diharap dapat membantu memberikan maklumat tepat kepada rakyat.


Projek bina laluan alternatif Terowong Menora dijangka dilaksana tahun ini

LENGGONG, 20 Ogos- Projek pembinaan laluan alternatif Terowong Menora yang diluluskan kerajaan, dijangka dilaksanakan tahun ini.  Menteri Besar Perak, Datuk Seri Saarani Mohamad berkata perkara itu dimaklumkan Pengerusi Eksukitif West Ipoh Span Expressway (WISE), Tan Sri Borhan Dolah ketika pertemuan mereka baru-baru ini.  WISE merupakan syarikat konsesi yang dilantik untuk melaksanakan pembinaan jalan tersebut membabitkan laluan sepanjang 64 kilometer bermula dari susur keluar Gopeng melalui Siputeh sebelum keluar di Kuala Kangsar.  "Secara kebetulan saya dapat berjumpa dengan Pengerusi WISE, Tan Sri Borhan Dollah, beliau memaklumkan ia akan dilaksanakan dalam sedikit masa lagi. Jadi, ini sudah tentu berkaitan dengan perkara teknikal maka kos dikendalikan oleh kementerian. Secara perjanjiannya pada tahun ini, sebelum hujung tahun," kata Saarani kepada pemberita RTM selepas merasmikan Sambutan Hari Belia Negara peringkat daerah di Dataran Lenggong. Kerajaan sebelum ini meluluskan cadangan pembinaan jalan pintas itu sebagai laluan alternatif kepada kenderaan supaya tidak melalui Terowong Menora di Lebuhraya Utara Selatan (PLUS) bagi mengurangkan risiko kemalangan jalan raya.  Mengulas mengenai cadangan pembinaan litar "drag" oleh Perdana Menteri, Datuk Seri Ismail Sabri Yaakob di setiap negeri, beliau berkata kerajaan negeri menyambut baik usaha berkenaan.  Perkara tersebut akan diperhalusi dalam mesyuarat exco untuk menentukan lokasi yang sesuai bagi pembinaan tersebut.

(Menteri Besar Perak, Datuk Seri Saarani Mohamad)


Dua wanita maut dalam nahas babit dua kenderaan

KOTA TINGGI, 20 Ogos- Dua wanita maut dalam nahas jalan raya melibatkan dua buah kenderaan di jalan berhampiran FELCRA Dusun Panti di sini, pukul 10.51 pagi tadi.Komander Operasi dari Balai Bomba dan Penyelamat Kota Tinggi, Pegawai Bomba Kanan ll, Ibrahim Wahid memaklumkan, mangsa yang maut dikenali sebagai Titah Abd Ghani, 58 tahun dan Samsiah Abdullah, 21 tahun.Jelas beliau, tiga lagi lelaki dan seorang wanita turut cedera dalam insiden tersebut.Sepuluh anggota, bersama sebuah jentera dan ambulan Unit Bantuan Perkhidmatan Kecemasan (EMRS) digerakkan ke lokasi kejadian sebaik panggilan kecemasan diterima."Pemeriksaan di lokasi mendapati empat mangsa cedera telah keluar dengan sendiri, manakala mangsa yang maut, tersepit di dalam kereta.Kedua–dua wanita tersebut dikeluarkan menggunakan peralatan khas, dan disahkan meninggal dunia oleh petugas kesihatan, sebelum diserahkan kepada pihak polis untuk siasatan lanjut," katanya.

(Keadaan salah sebuah kereta yang remuk akibat nahas)

Tambah beliau, mangsa yang cedera dihantar ke Hospital Kota Tinggi.


28 kawah bubur Asyura diagih kepada 3,000 penduduk

SIMPANG EMPAT, 20 Ogos- Tradisi mengacau bubur Asyura menjadi suatu kelaziman yang unik dalam budaya masyarakat Melayu di negara ini.Di kawasan Dewan Undangan Negeri (DUN) Simpang Empat, Arau, sebanyak 28 kawah bubur Asyura telah disediakan hasil kesepakatan penduduk kampung.ADUN Simpang Empat, Nurulhisham Yaakob berkata, program tahunan itu secara tidak langsung memupuk amalan bersedekah dalam kalangan masyarakat."Jumlah yang akan diagihkan sebanyak 3,000 pek.Ikatan silaturahim antara pemimpim setempat dengan penduduk dan semangat pemuafakatan juga dapat dieratkan lagi dengan program sebegini," katanya pada Program Bubur Asyura Mega DUN Simpat Empat di sini.

(ADUN Simpang Empat, Nurulhisham Yaakob mengisi bubur Asyura yang telah siap dimasak ke dalam bekas untuk diagihkan kepada 3,000 penduduk)

Program yang disertai 200 penduduk setempat itu turut mendapat kerjasama Majlis Perbandaran Kangar.


Godam media sosial boleh berlaku kepada sesiapa sahaja, akibatkan banyak kerugian

KUALA LUMPUR, 20 Ogos- Ancaman keselamatan siber tidak boleh dipandang enteng kerana ia boleh mengakibatkan banyak kerugian. Dalam kebanyakan keadaan, sasaran dipilih secara rawak kerana jenayah siber tidak mengenal mangsa apabila hampir semua lapisan masyarakat termasuk golongan profesional, individu berpengaruh dan pemimpin negara turut menjadi mangsa.Baru-baru ini, dilaporkan Perdana Menteri Datuk Seri Ismail Sabri Yaakob turut menjadi mangsa apabila akaun Telegram beliau digodam oleh pihak tidak bertanggungjawab. Perkara itu diumumkan oleh Ismail Sabri sendiri menerusi ciapan di Twitter disusuli laporan kepada pihak Polis Diraja Malaysia (PDRM) serta Suruhanjaya Komunikasi dan Multimedia (MCMC).Menurut MCMC, dalam kebanyakan kes objektif penjenayah adalah menggunakan akaun yang telah diambil alih untuk menyamar sebagai pemilik asal bagi pelbagai tujuan penipuan, termasuk membabitkan kewangan.“Si pelaku akan mengambil kesempatan dengan menggunakan ID untuk menipu orang awam yang mempunyai kaitan dengan individu-individu tertentu dan dalam kes ini, para pemimpin negara,” menurut MCMC kepada Bernama.MCMC dan Agensi Keselamatan Siber Negara, sebagai agensi khusus yang bertanggungjawab menyelia semua fungsi aspek keselamatan siber negara, sentiasa bersiap siaga dan akan mengambil tindakan sewajarnya dalam memastikan keselamatan siber negara berada di tahap terbaik bagi menghadapi sebarang kemungkinan.“Semua aplikasi pemesejan dan media sosial telah dibangunkan oleh penyedia platform dengan ciri-ciri keselamatan yang boleh dimanfaatkan oleh pengguna untuk melindungi mereka daripada insiden siber.“Satu daripada ciri-ciri keselamatan tersebut adalah pengguna perlu mengaktifkan penyahihan dua-faktor (2FA) bagi setiap akaun pemesejan dan media sosial,” menurut MCMC.Pengguna juga perlu merahsiakan dan tidak menyerahkan sebarang kod pengesahan (OTP) yang diberikan oleh penyedia platform bagi mengelakkan risiko pengambilalihan akses oleh pihak tidak bertanggungjawab.MCMC turut menasihati pengguna aplikasi pemesejan serta media sosial supaya sentiasa berwaspada dan tidak sesekali menyerahkan atau berkongsi butiran peribadi mereka dengan pihak tidak dikenali bagi mengelakkan risiko penggodaman.“Selain mengaktifkan 2FA, pengguna aplikasi pemesejan dan media sosial juga boleh menggunakan kata laluan yang kompleks dan sukar diteka. “Jangan klik sebarang URL atau pautan yang diterima daripada mana-mana pihak termasuklah pihak yang mendakwa mereka wakil sah kepada penyedia platform pemesejan atau platform media sosial. “Anda mungkin akan diarahkan kepada sesuatu laman yang menyerupai platform berkenaan dan diminta untuk memberikan nama pengguna dan kata laluan yang pernah atau sedang digunakan,” menurut MCMC.Penganalisis jenayah Kamal Affandi Hashim pula berkata isu akaun media sosial Perdana Menteri digodam adalah perkara biasa yang boleh berlaku kepada sesiapa sahaja dan bukan ancaman kepada negara.Beliau berkata terdapat dua faktor yang boleh menyebabkan perkara itu berlaku iaitu peranti digunakan terdedah dengan perisian hasad dan platform aplikasi yang digunakan mudah dimanipulasi oleh pihak tidak bertanggungjawab.“Ia perkara biasa yang boleh berlaku kepada sesiapa sahaja sebab kita harus faham platform Telegram itu bukan kita yang buat.

"Umum tahu platform ini mudah untuk kita manipulasi, akhirnya kita boleh memiliki akaun orang lain untuk mengugut dan ini memang banyak berlaku serta kerap dilaporkan di akhbar melibatkan selebriti dan juga orang biasa,” katanya kepada Bernama.Mengulas lanjut, Kamal Affandi berkata masyarakat tidak seharusnya cepat membuat kesimpulan dengan mengatakan sistem siber Malaysia sudah tidak selamat apabila akaun media sosial pemimpin tertinggi negara juga boleh digodam.“Ada pandangan mengatakan kalau Perdana Menteri dan Menteri Luar (Datuk Seri Saifuddin Abdullah) pun boleh kena, bermakna Malaysia tidak cekap dalam menangani serangan siber sedemikian. “Saya perlu sangkal kenyataan ini kerana dalam banyak hal, telah terbukti bahawa CyberSecurity Malaysia dan MCMC telah menjalankan peranan mereka dengan baik,” katanya. -BERNAMA


Bajet 2023 lebih dinamik dan fleksibel - Shahar

KUALA TERENGGANU, 20 Ogos- Kerajaan memberi jaminan Bajet 2023 yang akan dibentangkan Oktober ini, bersifat dinamik dan lebih fleksibel.Timbalan Menteri Kewangan l, Datuk Mohd Shahar Abdullah berkata agenda kesejahteraan rakyat terutama dalam aspek ekonomi dan perlindungan sosial, sentiasa diambil kira dan menjadi keutamaan kerajaan termasuk dalam penyediaan formula Bajet 2023.Justeru, sebarang penambahbaikan atau pelarasan semula bajet boleh dilaksanakan, sekiranya ia didapati mempunyai lompang atau kelemahan.“Kita ada pengalaman pada 2021 apabila, kita bentangkan bajet untuk perusahaan mikro dan sederhana, tetapi jumlah itu tidak cukup dan perlu ditambah semula.“Jadi saya nak beritahu bahawa Bajet 2023 ini nanti adalah bersifat dinamik dan tidak statik. Walaupun kita dah bentang dan dapati tidak memenuhi kepentingan rakyat, boleh dilakukan penambahbaikan kerana yang paling penting, hasrat rakyat tercapai dengan baik,” kata Shahar selepas Majlis Makan Malam dan Sesi Libat Urus Bersama Alumni Gabungan Pelajar Melayu Semenanjung (GPMS) dan Pertubuhan Warisan Pendidikan Negeri Terengganu (PEWARIS) Sempena Jelajah Bajet 2023, yang turut dihadiri Ketua Pegawai Eksekutif Pertubuhan Berita Nasional Malaysia (Bernama) Roslan Ariffin, di sini malam tadi.

(Timbalan Menteri Kewangan l, Datuk Mohd Shahar Abdullah menyatakan demikian selepas MajlisMakan Malam dan Sesi Libat Urus Bersama GPMS dan PEWARIS sempena Jelajah Bajet 2023/FBMenteri)

Terengganu merupakan negeri ketiga yang dilawati selepas Johor dan Kelantan.Dalam pada itu, Mohd Shahar berkata kerajaan juga terbuka kepada sebarang sebarang kritikan dan lontaran idea yang bersifat kritikal dalam penyediaan bajet 2023.Beliau berkata ia bagi memastikan Bajet 2023 yang dibentangkan nanti berasaskan fakta dan mengutamakan denyut nadi rakyat.“Sebab itu kita turun untuk dengar sendiri komen dan idea daripada rakyat akar umbi. Kita tak mahu dengar komen bersifat ‘kosmetik’ sekadar jaga hati kerajaan,” tambahnya.- BERNAMA


Pharmaniaga catat untung bersih RM29.8 juta enam bulan pertama 2022

KUALA LUMPUR, 20 Ogos- Pharmaniaga Berhad mencatat keuntungan selepas cukai dan zakat sebanyak RM29.8 juta bagi tempoh enam bulan pertama berakhir 30 Jun 2022.Syarikat farmaseutikal itu mencatatkan keuntungan sebelum cukai dan zakat sebanyak RM42 juta pada suku dikaji. Ini dijana daripada pendapatan RM1.72 bilion yang diraihnya sepanjang tempoh dikaji.Melalui kenyataan Pengarah Urusan Kumpulan Pharmaniaga, Datuk Zulkarnain Md Eusope berkata syarikat itu akan memberi tumpuan agresif kepada pelbagai inisiatif transformasi."Ini sejajar dengan strategi 'Reinventing Boustead' bagi meningkatkan kecekapan operasi dengan menerima pendigitalan dan sinergi perniagaan teras," kata kenyataan itu.Pharmaniaga juga memberi tumpuan dalam memanfaatkan portfolio perniagaan di segmen sektor swasta.


Lelaki maut, kereta putus dua rempuh pokok

KUCHING, 20 Ogos- Seorang lelaki maut dalam nahas jalan raya selepas kenderaan dipandu hilang kawalan dan merempuh sebatang pokok dalam kejadian di Kampung Bako pukul 2.00 pagi tadi.Insiden menyebabkan kereta yang dinaiki mangsa remuk teruk dan terputus dua.Ketua Polis Daerah Kuching, ACP Ahsmon Bajah berkata, mangsa dikenali sebagai Mohd Annuar Sabri berusia dalam lingkungan 30-an."Mangsa dipercayai dalam perjalanan menuju ke Kampung Bako dari arah pusat bandar.Mangsa maut di tempat kejadian akibat kecederaan parah di bahagian badan," katanya ketika dihubungi RTM.

(Keadaan kereta mangsa yang terputus dua selepas rempuhan)

Kes disiasat di bawah seksyen 41 (1), Akta Pengangkutan Jalan 1987.


Kebolehpasaran pelatih GiatMARA cecah 86 peratus

KANGAR, 20 Ogos- Kebolehpasaran pelatih GiatMARA dalam pasaran kerja kini mencapai tahap 86 peratus bagi tempoh enam bulan hingga satu tahun selepas graduasi.Ketua Pegawai Eksekutif GiatMARA, Datuk Jabar Azman Jaafar berkata, generasi muda disaran merebut peluang latihan yang disediakan bagi memenuhi keperluan tenaga kerja mahir dalam pelbagai bidang yang diperlukan negara.Jelas beliau terdapat 231 GiatMARA beroperasi di seluruh negara dengan 640 program pengajian ditawarkan bagi tempoh antara tiga bulan hingga dua tahun."Pelajar lepasan Sijil Pelajaran Malaysia (SPM) kini dilihat cenderung memilih melanjutkan pengajian di GiatMARA bagi meningkatkan kemahiran.Statistik menunjukkan seramai 5,803 daripada 7,877 pelatih ambilan sesi Julai lalu terdiri daripada lepasan SPM," katanya selepas menyempurnakan Majlis Graduasi GiatMARA 2022 di sini.

(94 pelatih tamatkan latihan pada Majlis Graduasi GiatMARA 2022)

Majlis graduasi melibatkan 94 pelatih yang telah menamatkan latihan di tiga GiatMARA di Perlis.


Penghuni pusat pemulihan dadah maut dipercayai selepas kejadian amuk

IPOH, 20 Ogos- Seorang penghuni sebuah pusat pemulihan dadah di Padang Rengas, Kuala Kangsar maut akibat kecederaan parah dipercayai selepas kejadian amuk, pada Rabu.Pemangku Ketua Polis Perak Datuk Azizi Mat Aris berkata pihaknya menerima laporan mengenai kematian lelaki berusia 25 tahun yang beralamat di Shah Alam, Selangor itu daripada doktor bertugas di Hospital Kuala Kangsar.Beliau berkata mangsa yang dibawa dengan sebuah kereta tiba di Jabatan Kecemasan dan Trauma hospital itu pada 8.10 malam dan disahkan meninggal dunia."Pesakit (mangsa) telah dibawa oleh seorang ustaz dan tiga orang warden daripada pusat pemulihan dan doktor itu difahamkan mangsa tidak sedarkan diri sejak kira-kira pukul 7.00 petang."Mangsa kemudian dibawa ke wad kecemasan bagi ujian COVID-19 dan X-ray keseluruhan tubuh mangsa kerana terdapat kesan luka di bahagian dahi serta kesan lebam di bahagian muka, mata kiri, dada, kedua-dua belah kaki dan tangan mangsa," katanya menerusi satu kenyataan.Beliau berkata hasil temu bual dengan pengasas dan warden pusat itu mendapati mangsa telah bercakap seorang diri dan cuba melarikan diri pada tengah hari kejadian, namun berjaya ditangkap sebelum bertindak cuba mencederakan seorang warden menggunakan sebilah pisau lalu mengamuk.Menurut Azizi, warden telah menumbuk bahagian badan mangsa beberapa kali untuk menenangkannya, namun pada pukul 4.45 petang, mangsa cuba melarikan diri sekali lagi dan terjun dari tangga tingkat satu bangunan yang berketinggian kira-kira lapan meter.Katanya, selepas berjaya ditangkap semula, mangsa diikat kaki dan tangan menggunakan kain lalu ditempatkan di dalam bilik tetamu, namun mangsa beberapa kali menghentak kepalanya pada lantai dan dinding sehingga berdarah, sebelum warden mendapati mangsa tidak sedarkan diri pada 7.45 malam dan membawanya ke hospital.Azizi berkata bedah siasat yang dijalankan di Unit Forensik Hospital Kuala Kangsar pada Jumaat mendapati punca kematian adalah kecederaan parah pada bahagian dada serta otot-otot dan tisu badan disebabkan trauma tumpul.Susulan itu, katanya polis menahan ustaz dan tiga warden berusia lingkungan 20 dan 30an terbabit hari ini bagi membantu siasatan di bawah Seksyen 302 Kanun Keseksaan kerana membunuh. -BERNAMA

(Pemangku Ketua Polis Perak Datuk Azizi Mat Aris)


Program IBBC dan CIP catat peningkatan hasil jualan hampir RM1 juta

SHAH ALAM, 20 Ogos- Program bimbingan Institut Keusahawanan Negara Berhad (Insken) berjaya mencatatkan peningkatan hasil jualan berjumlah RM907,000 dan mencipta 30 peluang pekerjaan, hasil program yang diadakan secara komprehensif selama empat bulan.Peningkatan hasil jualan tersebut dicatatkan oleh 107 peserta Insken Bumiputera Business Coaching (IBBC) dan Consumer Intelligence Programme (CIP).Menteri Pembangunan Usahawan dan Koperasi, Tan Sri Noh Omar berkata, kejayaan Insken membuktikan program bimbingan dijalankan ternyata berkesan dalam membantu usahawan meneruskan kelangsungan perniagaan selepas menghadapi cabaran pandemik COVID-19.“Peserta telahpun mendapat manfaat bukan sahaja dalam bentuk peningkatan jualan malah bimbingan berbentuk emosi dan sokongan moral yang membantu peserta ketika bertahan ketika menghadapi situasi sukar.“Keseluruhan para peserta juga telah memberikan komitmen yang tinggi sekali gus dapat menamatkan program dalam masa yang telah ditetapkan,” kata Noh.Beliau berucap pada Majlis Graduasi Program Bimbingan INSKEN 2022 sempena Jelajah Aspirasi Keluarga Malaysia Negeri Selangor.Beliau menggesa lebih ramai usahawan mendapatkan bimbingan daripada INSKEN kerana kemahiran serta pengetahuan yang dimiliki pakar industri juga diperlukan untuk memajukan sesebuah perniagaan.Tambahnya, usahawan tidak boleh menjadikan pakar industri atau mentor sebagai pesaing mereka malah ia adalah peluang untuk meluaskan jaringan perniagaan.

(Tan Sri Noh berucap pada Majlis Graduasi Program Bimbingan INSKEN 2022)


Lebih 1,000 usahawan Pantai Timur terima manfaat Program Entrepreneur ECER-SIRIM

(Datuk Mohd Shahar berswafoto bersama usahawan pada Majlis Graduasi Program Entrepreneur ECER-SIRIM Zon Terengganu / Foto Facebook Shahar Abdullah)

KUALA TERENGGANU, 20 Ogos- Sebanyak RM2.4 juta dibelanjakan bagi Program Entrepreneur ECER-SIRIM sejak 2015 hingga 2021.Program itu memberi pulangan 3.4 kali ganda daripada nilai pelaburan.Ia melibatkan nilai jualan tahunan berjumlah RM24.9 juta, meningkat 47 peratus selepas menyertai program berkenaan.Timbalan Menteri Kewangan I Datuk Mohd Shahar Abdullah berkata menerusi program itu seramai 1,064 usahawan Pantai Timur menerima manfaat. 170 syarikat sektor Perusahaan Kecil dan Sederhana pula berjaya mendapat pensijilan halal JAKIM.Pihaknya juga sedia mempertimbangkan untuk menambah peruntukan sedia ada bagi memperkasa modul program termasuk jualan dan pengurusan produk.“Sekiranya ia mempunyai impak yang berkesan, kita akan mempertimbangkan supaya peningkatan bukan sahaja kepada jumlah penyaluran kewangan tetapi kita harus memperkasa dari segi modul-modul bukan sahaja dari segi tumpuan kepada produk tetapi juga dari segi pengurusan untuk menembusi pasaran,” katanya.Terdahulu beliau menyempurnakan Majlis Graduasi Program Entrepreneur ECER-SIRIM Zon Terengganu di Kuala Terengganu.Dalam majlis berkenaan, tiga usahawan yang mengikuti program itu berjaya menerima tempahan dengan nilai jualan keseluruhan RM600,000 hasil padanan perniagaan secara atas talian yang dilaksanakan ECER.

(Datuk Mohd Shahar (dua dari kanan) pada Majlis Graduasi Program Entrepreneur ECER-SIRIM Zon Terengganu di Kuala Terengganu / Foto Facebook Shahar Abdullah)


Jelajah AKM Selangor buka tirai hari ini sehingga Ahad

SHAH ALAM, 19 Ogos- Jelajah Aspirasi Keluarga Malaysia (AKM) Selangor membuka tirainya hari ini dengan pelbagai program dan aktiviti menarik. Acara berlangsung di tapak karnival perkarangan Stadium Shah Alam sehingga Ahad ini dari pukul 9.00 pagi hingga 9.00 malam.Antara aktiviti menarik termasuk Jualan Murah Keluarga Malaysia, Jualan Citarasa Keluarga Malaysia dan Karnival Kerjaya Jamin Kerja Keluarga Malaysia.Jelajah AKM Selangor menjadi tumpuan buat pengunjung dalam kalangan belia mencari peluang pekerjaan.

(Perdana Menteri, Datuk Seri Ismail Sabri Yaakob beramah mesra dan bergambar bersama pengunjung Jelajah Aspirasi Keluarga Malaysia Selangor)

"Saya tahu program ini dari media sosial, sebenarnya sekarang ini kami aktif mencari kerja, jadi terjumpa iklan Karnival Kerjaya ini dan terus datang ke sini," kata salah seorang pengunjung, Azraf Syauqi.Seorang lagi pengunjung, Azri Ariffin berharap agar program seumpamanya terus diperbanyakkan."Bagi saya, program begini sangat membantu graduan yang baru sahaja tamat pengajian dan sedang mencari kerja, jadi ia boleh diperbanyakkan," katanya. Terdapat 109 aktiviti disediakan kepada pengunjung sepanjang tiga hari Jelajah AKM Selangor.Ia melibatkan kira-kira 100 pempamer terdiri daripada usahawan industri kecil dan sederhana.Edisi ke-8 Jelajah AKM itu mengetengahkan tema 'Usahawan Keluarga Malaysia Penggerak Ekonomi Negara'.


Kemasukan pekerja asing perlu dapat kelulusan JTKSM mulai 1 September

KAJANG, 19 Ogos- Kemasukan pekerja asing perlu mendapat kelulusan Jabatan Tenaga Kerja Semenanjung (JTKSM) berkuat kuasa 1 September depan. Menteri Sumber Manusia, Datuk Seri M. Saravanan berkata, usaha itu bagi mengawal kemasukan pekerja asing terutama dalam kalangan pekerja asing tanpa izin."Hari ini kita letak tanda muktamad, dengan perubahan Akta Kerja 1955 tiada mana-mana agensi pekerjaan (dibenarkan) sama ada pekerja profesional atau bukan profesional luar negara masuk ke negara ini tanpa persetujuan Ketua Pengarah JTKSM berkuat kuasa 1 September ini.Kita boleh membentuk satu jendela tunggal dan akan memperincikan mekanisme terbaharu untuk mengasingkan atau dapat membezakan (pekerja dan sektor)," katanya selepas menjadi panel dalam Program Diskusi Minda Profesor Negara di sini.

(Datuk Seri M. Saravanan, Menteri Sumber Manusia)

Mengenai pelaksanaan waktu kerja 48 jam kepada 45 jam pula, beliau berkata satu pengumuman khas akan dibuat minggu depan.Jelas beliau, banyak perkara perlu diambil kira meliputi waktu kerja, cuti dan peranan kementerian.


Masalah brek dipercayai punca treler terjunam dari jejambat

IPOH, 19 Ogos- Masalah brek dipercayai menjadi punca nahas membabitkan sebuah treler yang terjunam dari jejambat di Kilometer 271.2, Lebuhraya Utara Selatan (PLUS) arah utara, tengah hari tadi.Pemangku Ketua Polis Perak, Datuk Azizi Mat Aris berkata, kejadian menyebabkan pemandu treler berusia 50 tahun mengalami cedera ringan.Maklumat awal berhubung kejadian itu diterima pihaknya daripada anggota Peronda Lebuh Raya (EMPV) yang sedang melakukan rondaan di kawasan tersebut."Ketika kejadian, treler berkenaan dalam perjalanan menghala ke utara sebelum terbabas dan terjunam ke jalan persekutuan," katanya.

(Keadaan treler selepas terbabas dan terjunam dari jejambat)

Sementara itu, Ketua Polis Daerah Ipoh, Asisten Komisioner Yahaya Hassan menerusi satu kenyataan berkata, pemandu lori treler tersebut mempunyai 22 rekod saman trafik.Ujian saringan air kencing yang dijalankan mendapati pemandu treler bebas daripada pengaruh dadah dan alkohol.Insiden pada pukul 12.40 tengah hari tadi bagaimanapun tidak mengakibatkan kecederaan kepada pengguna jalan raya yang lain.


Agong berkenan solat Jumaat di Masjid Hagia Sophia

ISTANBUL, 19 Ogos- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan berangkat menunaikan solat Jumaat di Masjid Hagia Sophia sempena Lawatan Negara Baginda ke Turkiye.Keberangkatan tiba Seri Paduka Baginda pada pukul 12.15 tengah hari diiringi Raja Permaisuri Agong, Tunku Azizah Aminah Maimunah Iskandariah dan disambut Ketua Agama Turkiye, Prof Dr. Ali Erbas.Turut mengiringi Baginda, Naib Presiden Turkiye, Fuat Oktay.Al-Sultan Abdullah kemudian berangkat ke ruang solat utama untuk menunaikan solat sunat dua rakaat.Imam Masjid Hagia Sophia, Bunyamin Topcuoglu menyampaikan khutbah dan mengimamkan solat Jumaat.

(Al-Sultan Abdullah menunaikan solat Jumaat di Masjid Hagia Sophia)

Masjid yang berusia lebih 1,500 tahun itu merupakan masjid ikonik di Istanbul dan disenaraikan sebagai Tapak Warisan Dunia, Pertubuhan Pendidikan, Sains dan Kebudayaan Bangsa Bersatu (UNESCO) pada tahun 1985.Terdahulu, Al-Sultan Abdullah menyifatkan pembukaan Hagia Sophia untuk solat sunat Tarawih bermula 1 April sebagai detik bersejarah kepada rakyat beragama Islam di Turkiye dan seluruh dunia. Baginda menyatakan perkara tersebut ketika menerima panggilan telefon secara peribadi daripada Presiden Turkiye, Recep Tayyip Erdogan.Laporan Farhana Azwanee Ismail


Malaysia-Indonesia sepakat tingkat kerjasama komunikasi, keselamatan siber

JAKARTA, 19 Ogos- Malaysia dan Indonesia sepakat untuk meningkatkan kerjasama berkaitan keselamatan siber dan perkongsian bertaraf antarabangsa dalam bidang telekomunikasi.Menteri Komunikasi dan Multimedia, Tan Sri Annuar Musa berkata, pemimpin dan agensi terlibat dari kedua-dua negara akan memperkukuh pengurusan keselamatan siber agar manfaatnya diperoleh bersama.“Ada perkara yang kita perakui, tetapi soal keselamatan dalam negara menjadi perkara yang mesti diberi keutamaan,” katanya dalam sidang media bersama Menteri Komunikasi dan Informatika Indonesia, Johnny Gerard Plate sempena lawatan kerja tiga hari Tan Sri Annuar ke Jakarta.

(Tan Sri Annuar Musa, Menteri Komunikasi dan Multimedia)

Sementara itu, Johnny Plate berpandangan, pemilihan teknologi telekomunikasi yang tepat antara cabaran utama yang perlu dilakukan bersama kedua-dua negara."Kerana ada banyak cabaran yang harus diselesaikan bersama, dari segi pemilihan teknologi yang tepat untuk digunakan di dalam negeri, pemilihan teknologi satelit, teknologi komunikasi sehinggalah kepada teknologi yang berkaitan dengan keselamatan siber untuk menjaga ruang digital agar terus selamat," katanya.Selain itu, Tan Sri Annuar memaklumkan, Malaysia dan Indonesia juga berhasrat merangka perhubungan lebih rapat menerusi forum-forum antarabangsa termasuk di Kesatuan Telekomunikasi Antarabangsa (ITU).Jelas beliau, usaha berkenaan perlu bagi mendapatkan sokongan daripada negara luar ASEAN berhubung bidaan kerusi dalam Majlis ITU. "Persidangannya akan berlaku pada akhir September nanti dan kedua-kedua negara membida untuk menduduki kerusi Majlis ITU yang mana Malaysia dan Indonesia telah sama-sama bersetuju untuk saling menyokong antara satu sama lain," katanya lagi.ITU adalah agensi khusus Pertubuhan Bangsa Bersatu (PBB) untuk teknologi maklumat dan komunikasi yang ditubuhkan pada tahun 1865.Agensi tersebut bertanggungjawab memudahkan sambungan antarabangsa dalam rangkaian komunikasi.Ini merupakan pertemuan kali ketiga Tan Sri Annuar dan Johnny Plate dalam tempoh enam bulan, dengan pertemuan kali terakhir di Singapura. - Laporan Dian Fatiha Maknoh


JAS Pulau Pinang bongkar kilang kitar semula bateri kadmium, lithium terpakai beroperasi secara haram

BUKIT MERTAJAM, 19 Ogos - Taktik kotor sebuah kilang kitar semula bateri kadmium dan lithium terpakai yang beroperasi secara haram dalam kilang plastik di Ara Kuda, Bukit Mertajam, berjaya dibongkar pihak Jabatan Alam Sekitar (JAS) Pulau Pinang.  Serbuan yang dibuat semalam mendapati kilang tersebut menjalankan aktiviti pengolahan dan pemerolehan kembali bateri kadmium dan lithium terpakai tanpa mendapat lesen terlebih dahulu.  Menurut Pengarah JAS Pulau Pinang, Sharifah Zakiah berkata sebanyak 250 bekas yang mengandungi buangan bateri lithium-kadmium terpakai telah disita dalam operasi tersebut.  Siasatan awal mendapati bahawa bahan buangan telah dibawa masuk melalui kargo udara.

(Tindakan Penahanan Operasi Kelengkapan (POK) di bawah Seksyen 38(1)(a), Akta Kualiti Alam Sekeliling 1974 diambil terhadap kilang kitar semula itu bagi menghentikan pencemaran serta merta dan aktiviti pemanasan serta pembakaran buangan terjadual)

Penggunaan kargo udara tersebut dipercayai digunakan bagi mengelakkan pemeriksaan ketat kontena melalui jalan laut.  Jelas beliau, tindakan Penahanan Operasi Kelengkapan (POK) di bawah Seksyen 38(1)(a), Akta Kualiti Alam Sekeliling 1974 diambil bagi menghentikan pencemaran serta merta dan aktiviti pemanasan serta pembakaran buangan terjadual daripada terus berlaku dan mengakibatkan pencemaran udara.  Sebanyak 93 kompaun dengan nilai keseluruhan RM186,000 dikeluarkan kepada premis atas kesalahan menjalankan pemerolehan kembali buangan terjadual bukan di premis yang ditetapkan dibawah Peraturan-peraturan Kualiti Alam Sekeliling (Buangan Terjadual) 2005.


Pemimpin masyarakat, ketua kampung perlu lebih kreatif dalam menguruskan kampung - Mahdzir

(Menteri Pembangunan Luar Bandar, Datuk Seri Mahdzir Khalid bercakap pada sidang media selepas Majlis Penyerahan Watikah JPKK Negeri Melaka Tahun 2022)

AYER KEROH, 19 Ogos - Pemimpin masyarakat atau ketua kampung yang dilantik perlu lebih kreatif, inovatif, dinamik serta berkarisma dalam menguruskan kampung masing-masing.  Menteri Pembangunan Luar Bandar, Datuk Seri Mahdzir Khalid berkata ia sebagai usaha merealisasikan sasaran kementerian untuk mewujudkan lebih banyak kampung yang memenuhi kriteria Kampung Sejahtera.Pengerusi dan ahli Jawatankuasa Pembangunan dan Keselamatan Kampung (JPKK) juga perlu mengambil peluang dengan menyertai kursus yang dianjurkan oleh Kementerian Pembangunan Luar Bandar (KPLB). Menurutnya, JPKK yang menjadi pengantara di peringkat akar umbi yang akan menyalurkan sebarang permasalahan atau aduan masyarakat kepada pihak berkuasa serta agensi yang berkaitan terhadap sesuatu isu yang timbul.

(Datuk Seri Mahdzir Khalid pada majlis penyerahan Watikah JPKK Negeri Melaka Tahun 2022 di Auditorium Seri Negeri, Ayer Keroh, Melaka)

"Yang keduanya elemen yang paling penting adalah kepimpinan yang disediakan atau pun yang dibahagi oleh pemimpin di peringkat kampung, makna kepimpinan yang kita nak itu, yang itu kalau tak boleh kita ada latihan kursus pengurusan, kita ada kursus-kursus pendek yang kita buat di peringkat kementerian, kita ada Infra pusat latihan di Bangi.

"Jadi kita panggil dari semasa ke semasa ketua-ketua kampung ini macam mana nak mengurus,” kata beliau selepas Majlis Penyerahan Watikah JPKK Negeri Melaka Tahun 2022 di Auditorium Seri Negeri, di sini hari ini.  Mahdzir berharap agar program-program yang dirancang untuk pembangunan kampung dapat terus dilaksanakan dan diperkasakan lagi pada masa hadapan sejajar dengan Wawasan Kemakmuran Bersama 2030.


Jualan kenderaan pada Julai 2022 catat lonjakan ketara - MAA

KUALA LUMPUR, 19 Ogos- Jualan kenderaan di Malaysia bagi Julai 2022 berjumlah 48,922 unit, melonjak berbanding 7,499 unit tempoh sama tahun lalu.Persatuan Automotif Malaysia (MAA) memaklumkan, jualan kenderaan penumpang pada bulan tersebut menyaksikan peningkatan ketara sebanyak 43,594 unit daripada 5,343 unit pada Julai 2021.Bagi jualan kenderaan komersial pula, naik 5,328 unit daripada 2,156 unit."Jumlah jualan bagi tujuh bulan pertama tahun ini, 48% lebih tinggi berbanding tempoh sama tahun lalu," kata kenyataan dikeluarkan MAA.Sementara itu pengeluaran merekodkan 52,061 unit kenderaaan daripada 2,775 unit bulan sama tahun lalu.Jumlah itu merangkumi kenderaan penumpang sebanyak 48,002 unit dan kenderaan komersial 4,059 unit.Bagi bulan ini, MAA menjangkakan jumlah jualan akan kekal sama seperti paras Julai 2022.


RTM sahut kempen kibar jalur gemilang

KUALA LUMPUR, 19 Ogos- Semarakkan semangat patriotisme terhadap negara tercinta.Demikian saranan Ketua Pengarah Penyiaran, Datuk Che Roslan Che Daud kepada warga kerja Jabatan Penyiaran di seluruh negara.Katanya, setiap warga kerja RTM di seluruh negara perlu menyemarakkan semangat itu dengan kecintaan tanpa berbelah bagi sambil melihat negara ini sebagai tempat bumi dipijak, langit dijunjung dan tempat segala keringat ditumpahkan."Kita buat sambutan ini di peringkat jabatan supaya warga RTM secara keseluruhannya di Angkasapuri mahupun di negeri-negeri untuk sama-sama kita semarakkan lagi bulan kebangsaan dengan mengibarkan bendera Jalur Gemilang kita," kata Che Roslan kepada pemberita RTM selepas melancarkan Kempen Kibar Jalur Gemilang peringkat Jabatan Penyiaran Malaysia (RTM) di Angkasapuri, hari ini.

(Ketua Pengarah Penyiaran, Datuk Che Roslan Che Daud bersama barisan pengurusantertinggi RTM pada majlis pelancaran Kempen Kibar Jalur Gemilang peringkat RTM di Angkasapuri, hari ini)

Turut hadir dalam majlis pelancaran tersebut adalah barisan pengurusan tertinggi dan kakitangan RTM.

Tambah beliau, RTM akan terus menyahut seruan kerajaan dalam menyemai semangat patriotisme dalam kalangan rakyat menerusi pelantar penyiaran.


KUSKOP galak koperasi ceburi bidang pendidikan, tubuh sekolah

PUNCAK ALAM, 19 Ogos- Kementerian Usahawan dan Koperasi (KUSKOP) menggalakkan lebih banyak koperasi untuk menceburi bidang pendidikan terutama penubuhan sekolah islam integrasi dan prasekolah di negara ini.Penubuhan sekolah bertaraf swasta itu selaras dengan hasrat KUSKOP bagi melahirkan generasi yang beriman dan berilmu.Menurut Menteri KUSKOP, Tan Sri Noh Omar, ia merupakan lembaran baharu dalam usaha memperkasakan pembangunan perniagaan koperasi untuk menceburi bidang pertumbuhan baharu terutama dalam bidang pendidikan."Kita menggalakkan koperasi-koperasi supaya dapat merencana aktiviti pendidikan ini kerana ia dapat melahirkan satu generasi berjaya dalam hidup di dunia dan akhirat terutamanya yang berbentuk integrasi seperti ini," kata Noh kepada pemberita RTM selepas merasmikan Majlis Perasmian Sekolah Rendah Islam Az-Zahrawi Puncak Alam yang dimiliki Koperasi Felda Bukit Cherakah di Puncak Alam, Selangor.

(Menteri KUSKOP, Tan Sri Noh Omar)

Tambah beliau, dalam masa yang sama penubuhan tersebut dlihat mampu mewujudkan lebih banyak peluang pekerjaan khususnya untuk ahli koperasi sekali gus mampu memberi peluang anak-anak ahli koperasi untuk mendapatkan pendidikan yang lebih baik.Ia juga bersempena Program Jelajah Aspirasi Keluarga Malaysia (PJAKM) negeri Selangor 2022.Setakat ini, sebanyak tiga buah sekolah islam integrasi swasta telah ditubuhkan oleh Suruhanjaya Koperasi Malaysia (SKM) di seluruh negara.


Pensyarah USM dan adik, dipenjara tiga tahun akibat rasuah

BUTTERWORTH, 19 Ogos- Seorang pensyarah Universiti Sains Malaysia (USM) dan adik lelakinya dijatuhi hukuman penjara tiga tahun dan denda sebanyak RM807,475 oleh Mahkamah Sesyen Khas Rasuah Butterworth. Kedua-duanya didapati bersalah atas sembilan pertuduhan salah guna kuasa dengan meluluskan syarikat milik adik kandungnya, MK Urusniaga (M) Sdn Bhd membekalkan pelbagai barangan bagi jabatan tempat dia bekerja 10 tahun lalu. Hukuman dijatuhkan terhadap Profesor Badaruddin Mohamed, 56 tahun dan Mustafa Kamal, 50 tahun oleh Hakim Zulhazmi Abdullah selepas pihak pembelaan gagal membuktikan keraguan munasabah di akhir pembelaan.Mahkamah juga turut memerintahkan mereka dipenjara antara sebulan hingga enam bulan mengikut pertuduhan jika gagal membayar denda. Keputusan itu dibuat selepas pihak pendakwaan yang diwakili Timbalan Pendakwa Raya, Mohamad Azlan Basri dan pembelaan diwakili peguam, Shamsul Sulaiman masing-masing mengemukakan hujah dan rayuan.Mahkamah bagaimanapun, membenarkan hukuman itu ditangguhkan dan tertuduh masing-masing diikat jamin RM8,000 selepas peguam mengemukakan rayuan untuk menfailkan notis rayuan di Mahkamah Tinggi.Mereka turut diminta untuk menyerahkan pasport selain melaporkan diri di pejabat Suruhanjaya Pencegahan Rasuah Malaysia (SPRM) setiap bulan sehingga kes rayuan selesai.

(Selain itu, pesalah di denda sebanyak RM807,475 oleh Mahkamah Sesyen Khas Rasuah Butterworth)


JAKM Selangor buka tirai hari ini, masyarakat setempat dijemput hadir

SHAH ALAM, 19 Ogos- Jelajah Aspirasi Keluarga Malaysia (AKM) Selangor membuka tirainya hari ini dengan pelbagai program dan aktiviti menarik diatur untuk para pengunjung khususnya rakyat Selangor sepanjang tiga hari penganjurannya. Bertempat di tapak karnival pekarangan Stadium Shah Alam, Jelajah AKM Selangor yang berlangsung dari pukul 9.00 pagi hingga 9.00 malam akan dirasmikan Perdana Menteri, Datuk Seri Ismail Sabri Yaakob pada pukul 3.00 petang nanti. Dianjurkan oleh Kementerian Pembangunan Usahawan dan Koperasi (KUSKOP) itu, edisi kelapan Jelajah AKM menampilkan tema ‘Usahawan Keluarga Malaysia Penggerak Ekonomi Negara’ dengan melibatkan kira-kira 100 reruai usahawan Industri Kecil dan Sederhana (IKS).Sebanyak 109 aktiviti telah dirancang sepanjang program tersebut yang akan berlangsung hingga Ahad ini di pentas utama dan mini, rerurai pameran dan kaunter bergerak serta acara luar yang diadakan di pelbagai tempat sekitar Selangor. Antara program menarik yang telah diatur pada jelajah itu termasuk cabutan bertuah, pertandingan makan Hotdog 1901 terbanyak, pertandingan menghias kek, acara mewarna bersama Omar dan Hana, e-Sukan, Sukan Rakyat serta pertandingan nyanyian Bintang Patriotik.

(Reruai agensi kerajaan turut dibuka bagi memudahkan pengunjung mendapatkanpelbagai maklumat terkini dan sahih/FB JAPEN)

Selain itu, pelbagai kaunter perkhidmatan kementerian dan agensi juga dibuka selain program Karnival Kerjaya Jamin Kerja Keluarga Malaysia dan Jualan Murah Keluarga Malaysia serta tawaran diskaun 50 peratus bayaran saman trafik oleh Polis Diraja Malaysia (PDRM) turut berlangsung serentak di lokasi yang sama. Menteri Pembangunan Usahawan dan Koperasi, Tan Sri Noh Omar ketika ditemu bual di Ruang Bicara Bernama TV baru-baru ini, berkata pada pelancaran Jelajah AKM Selangor, Perdana Menteri juga dijadual menyempurnakan jualan lima barangan keperluan asas di bawah jenama COOP iaitu gula, minyak masak, tepung, beras dan ayam beku, pada harga yang lebih murah berbanding harga pasaran. Beliau berkata usaha itu adalah selaras dengan permintaan Ismail Sabri yang mahu kementeriannya melalui Suruhanjaya Koperasi Malaysia memainkan peranan dalam memerangi orang tengah dan membantu rakyat dengan menurunkan harga barangan keperluan.Sementara itu, bermula pukul 4.00 petang hingga 7.00 malam nanti, bakal diadakan kenduri trak makanan atau Kenduri Foodtruck@JAKM dengan para pengunjung akan disajikan dengan menu-menu istimewa secara percuma dari 40 trak makanan.- BERNAMA


Kanak-kanak Kampung Orang Asli Sungai Gabai jalani saringan kesihatan percuma

HULU LANGAT, 19 Ogos -  Seramai 40 kanak-kanak dari Kampung Orang Asli Sungai Gabai menyertai saringan kesihatan percuma dan ceramah kesihatan melalui satu program khas yang disasarkan kepada bayi baru lahir hingga remaja di kampung itu, Sabtu lalu.Program tanggungjawab sosial korporat (CSR) itu dianjurkan oleh Yayasan Kesenian Orang Asli (YKOA) bersama Hospital Ampang, Pejabat Kesihatan Daerah Hulu Langat dan Jabatan Kemajuan Orang Asli.

(Foto FB Yayasan Kesenian Orang Asli)

Penasihat YKOA, Dr Andre Ratos berkata program berkenaan mendapat sambutan menggalakkan daripada penduduk kampung itu yang berjumlah 200 orang dengan saringan dilakukan oleh pakar paediatrik dan kakitangan dari Hospital Ampang. "Pertumbuhan kanak-kanak, penyakit dan isu lain sering diabaikan dalam komuniti terpinggir seperti Orang Asli. Menyaring kanak-kanak adalah bahagian penting dalam program ini untuk mengenal pasti defisit pertumbuhan dan penyakit biasa. Data akan dianalisis lebih lanjut untuk penilaian seterusnya."Kami juga mahu mengenal pasti masalah kesihatan lazim di setiap perkampungan Orang Asli,” katanya dalam satu kenyataan pascaprogram itu.Kesedaran akan kebersihan asas, pemakanan, mengenal pasti dan menangani kecemasan adalah antara perkara yang disampaikan dalam ceramah kesihatan oleh pakar-pakar hospital Ampang.

(Foto FB Yayasan Kesenian Orang Asli)

Selain itu penduduk juga menerima beg beras, telur dan makanan yang ditaja oleh Hospital Ampang, manakala makan tengah hari, ubat-ubatan, logistik dan serta barangan lain ditaja oleh Suruhanjaya Tinggi Australia, rangkaian HBL, Klinik Dr Leela Ratos, PS Yap dan rakan-rakan, farmasi Abbott dan Kotra.Pelbagai aktiviti seni dan hiburan kanak-kanak turut diadakan untuk meraikan kanak-kanak itu.


Pelanggan nyaris maut kedai makan terbakar

GUA MUSANG, 19 Ogos- Kira-kira 20 pelanggan yang sedang menjamu selera di sebuah kedai makan di Kampung Kala Baru, di sini, nyaris maut apabila kedai itu terbakar semalam.Pemilik kedai, Asmah Muhammad, 37, berkata kebakaran pada pukul 12.30 tengah hari itu berlaku apabila bahagian dapur kedai terbabit dihempap pokok setinggi 20 meter lalu mencetuskan kebakaran.Asmah berkata sebelum kejadian, dia telah meminta bantuan daripada seorang penduduk kampung untuk menebang pokok berusia lebih 30 tahun itu."Api mula marak dari bahagian dapur dengan begitu cepat dan saya tidak sempat menyelamatkan barang perniagaan," katanya kepada pemberita di tempat kejadian.

Kejadian berlaku apabila bahagian dapur kedai terbabit dihempap pokok setinggi 20 meter lalu mencetuskan kebakaran. - FOTO FB Info Banjir Negeri Kelantan

Asmah bersyukur kerana pelanggannya tidak mengalami sebarang kecederaan dan tiga motosikal yang diletakkan berhampiran kedai itu sempat dialihkan ke tempat selamat.Sementara itu, Ketua Balai Bomba dan Penyelamat Gua Musang Mohd Arifuddin Akif Mohd Noor ketika dihubungi berkata pihaknya menerima laporan kejadian pada pukul 12.39 tengah hari dan kebakaran berjaya dikawal sepenuhnya pada pukul 1.20 tengah hari. -BERNAMA


Lelaki gunting Jalur Gemilang ditahan polis

KUALA LUMPUR, 19 Ogos- Lelaki yang disyaki menggunting beberapa Jalur Gemilang berdekatan sebuah premis di Jalan Ampang, di sini, ditahan polis semalam.Perbuatan lelaki terbabit berjaya dirakam orang awam sebelum rakaman video itu tular di media sosial.Ketua Polis Daerah Dang Wangi, Asisten Komisioner Noor Dellhan Yahaya berkata, pihaknya menerima satu laporan polis berkaitan kejadian itu pada pukul 12.00 tengah hari semalam seperti dalam rakaman video yang tular.Beliau berkata siasatan awal dijalankan mendapati kejadian tersebut berlaku berdekatan bangunan Pusat Pelancongan Malaysia (MATIC), Jalan Ampang, lebih kurang pukul 12.37 tengah hari, Rabu lepas.“Individu yang terlibat ditahan kira-kira 12.30 tengah hari bagi membantu siasatan di bawah Seksyen 427 Kanun Keseksaan dan individu tersebut akan direman hari ini bagi siasatan lanjut,” katanya dalam kenyataan semalam.Beliau menasihati orang ramai agar segera menyalurkan maklumat ke atas sebarang kegiatan menyalahi undang-undang dengan menghubungi MERS 999 atau Ibu Pejabat Polis Daerah Dang Wangi di talian 03-26002222 atau Hotline Polis Kuala Lumpur di talian 03-21159999 atau mana-mana balai polis yang berhampiran.

(Ketua Polis Daerah Dang Wangi, ACP Noor Dellhan Yahaya)

Berita berkaitanPolis kesan lelaki gunting Jalur Gemilang

Terdahulu, tular satu video berdurasi 37 saat dalam aplikasi Tik Tok memaparkan seorang lelaki berbaju merah dan bertopi biru menggunting beberapa Jalur Gemilang yang dipasang di laluan pejalan kaki dipercayai di hadapan MATIC di Jalan Ampang di sini.Menurut pemilik akaun Tik Tok berkenaan, dia telah menegur perbuatan lelaki itu tetapi tidak diendahkan selain khuatir akan keselamatan diri ekoran pelaku memegang gunting.


B3M didik pengguna lebih bijak berbelanja

PADANG BESAR, 19 Ogos- Program Kepenggunaan Bijak Membeli, Menang Memakai (B3M) mampu mendidik pengguna supaya tidak mudah terpedaya dengan penipuan sekali gus mempunyai kesedaran kepenggunaan yang tinggi.Ketua Pegawai Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Perlis, Mohamad Amir Abdullah berkata program tersebut juga memberi panduan kepada pengguna cara membuat aduan kepada kementerian.“Ramai pengguna mengeluh mengenai kos sara hidup yang semakin meningkat. Isu kenaikan harga barang dan kesukaran untuk mendapatkan bekalan barang keperluan harian di sesetengah kawasan turut meresahkan mereka,” katanya kepada Bernama selepas merasmikan program berkenaan di sini, semalam.Turut hadir, Penasihat Persatuan Ekonomi Pengguna dan Keluarga Malaysia Dr Faridah Hassan, Timbalan Pengarah FELDA Wilayah Alor Setar Mohd Rohanas Mohd Nor dan Penolong Pegawai Undang-Undang Seksyen Tribunal Tuntutan Pengguna Malaysia KPDNHEP Siti Sarah Shamsuddin.Mohamad Amir berkata pihaknya berharap pengguna berbelanja dengan bijak sekali gus menyokong pemulihan semula ekonomi negara.

Beliau berkata pengguna perlu mengetahui tanggungjawab dan hak mereka, manakala peniaga pula mesti mematuhi peraturan serta mengamalkan etika perniagaan.“Pengguna juga dinasihatkan agar membuat perancangan ketika membeli barang dapur dengan menyediakan senarai barangan yang hendak dibeli bagi mengatur perbelanjaan dengan bijak,” katanya. -BERNAMA


Sunway komited sediakan 2 juta bungkusan makanan bagi komuniti yang memerlukan menjelang 2024

KUALA LUMPUR, 19 Ogos- Kumpulan Sunway komited untuk menyediakan 2 juta bungkusan makanan, khusus diberikan kepada komuniti yang memerlukan dan yang kurang mendapat bekalan makanan berkhasiat di seluruh negara, menjelang ulang tahun ke-50 Sunway pada 2024.Sunway dalam kenyataan semalam berkata ini juga sebagai mengesahkan komitmennya terhadap Matlamat Pembangunan Lestari Pertubuhan Bangsa-Bangsa Bersatu (UN-SDG), khususnya Matlamat 2: Sifar Kelaparan menjelang 2030, melalui program utamanya #SunwayforGood Food Aid.Antara program bantuan makanan itu termasuk Sunway Meal Pack-a-thon dengan kerjasama pertubuhan bukan kerajaan (NGO) Rise Against Hunger dan Sunway Food Bank yang berpangkalan di AS.Menurutnya kumpulan itu memulakan siri Meal Pack-a-thon di seluruh negara dengan kerjasama Rise Against Hunger Selasa lepas di Sunway Pyramid, menerusi penyediaan 60,000 hidangan yang dibungkus oleh hampir 200 sukarelawan petugas Sunway.Pengasas dan Pengerusi Kumpulan Sunway, Tan Sri Dr Jeffrey Cheah berkata Sunway memandang serius isu sekuriti makanan dan komited untuk menyokong komuniti yang memerlukan, di samping yakin bahawa tiada syarikat boleh hidup berasingan daripada komuniti tempat ia berkhidmat.Selain itu untuk pek meal pack-a-thon di seluruh negara tahun ini, Sunway menyasarkan untuk membungkus 270,000 hidangan dengan bantuan lebih 650 sukarelawan Sunway seluruh kumpulannya, dan sukarelawan pelajar dari pelbagai institusi pendidikan Sunway di seluruh negara.Menurut kenyataan itu pack-a-thon 2022 akan berlangsung di Sunway City Iskandar Puteri, Sunway Penang, Sunway City Ipoh dan Sunway Velocity sepanjang bulan Ogos dan September.Semua 270,000 hidangan ini akan disalurkan kepada 4,500 penerima daripada komuniti Orang Asli yang sukar mendapat akses perkhidmatan, rumah anak yatim, rumah warga emas, pelarian di seluruh Malaysia, selain menghulurkan bantuan makanan kepada golongan miskin tegar di Sri Lanka yang dilanda krisis ekonomi ketika ini.Sementara itu menurut kenyataan berkenaan, inisiatif Sunway untuk menangani isu sekuriti makanan dan memerangi kelaparan bagi komuniti yang kurang bernasib baik itu mendapat pengiktirafan daripada Malaysia Book of Records sebagai memiliki inisiatif bank makanan terbesar oleh mana-mana konglomerat di Malaysia."Sehingga kini hampir 190,000 kilogram makanan telah dibungkus dan diedarkan kepada kira-kira 70,000 penerima di seluruh negara bersama rakan kongsi utama jangka panjang. Sunway Food Bank adalah respons utama kumpulan ini untuk menangani sekuriti makanan negara melalui pendekatan serampang dua mata," menurut kenyataan itu.

Selain daripada inisiatif tanggungjawab sosial korporat (CSR) di bawah payung utama kumpulan itu #SunwayforGood, kumpulan itu berkata ia juga menangani isu sekuriti makanan melalui pertanian organik dan bandar, yang menyaksikan 20 ekar tanah di Sunway City Ipoh digunakan semula untuk pembangunan Sunway Organic Farm.Ia bertujuan menghasilkan sekurang-kurangnya 150,000 kilogram buah-buahan dan sayur-sayuran tanpa racun perosak menjelang 2030 melalui pertanian organik, manakala Sunway XFarms akan melancarkan ladang menegak dalaman bandar terbesar di pusat bandar Kuala Lumpur yang dijangka dapat menghasilkan sekurang-kurangnya 13,000 kg sayur percuma sebulan untuk penduduk bandar raya Kuala Lumpur. -BERNAMA


Kerja baik pulih infrastruktur pascabanjir di Pahang lancar

TEMERLOH, 19 Ogos- Kementerian Kerja Raya (KKR) telah selesai menjalankan kerja- kerja baik pulih sementara infrastruktur pascabanjir di negeri Pahang. Menterinya, Datuk Seri Fadillah Yusof berkata, sebanyak 11 projek telah siap sepenuhnya antaranya melibatkan pembinaan jambatan, jalan raya dan perparitan, selain kerja penyelenggaraan. Menurut Fadillah, sebanyak RM184 juta diperuntukan bagi tujuan penyelenggaraan, RM59 juta peruntukan untuk memperbaiki cerun dan RM100,000 pula digunakan bagi membaik pulih jambatan di Pahang. Manakala, sejumlah RM5.37 juta peruntukan bagi pembaikan jalan dan RM5.3 juta pula adalah untuk baik pulih bukan pavemen iaitu bukan melibatkan permukaan jalan.  Dalam pada itu, Kementerian Kerja Raya (KKR) mengadakan program Jelajah FTRoadpedia bagi misi tinjauan infrastruktur Keluarga Malaysia dengan siri jelajah kali kedua di Zon Selatan bermula semalam sehingga 20 Ogos 2022.

Menteri Kanan Kerja Raya, Datuk Seri Fadillah Yusof

Jelajah kali ini akan menelusuri tiga buah negeri iaitu negeri Pahang, Negeri Sembilan dan Johor.  Antara lokasi tinjauan pada jelajah kali ini antaranya Rumah Kekal Banjir (RKB) di lokasi pembinaan di Kg. Tanjung Belengu di bawah Projek Kurniaan Yayasan Al-Sultan Abdullah (YASA) untuk daerah Temerloh, Pahang.


PM ucap takziah atas pemergian Toh Puan Zurina Kassim

KUALA LUMPUR, 18 Ogos - Perdana Menteri, Datuk Seri Ismail Sabri Yaakob menzahirkan ucapan takziah kepada bekas Yang Dipertua Negeri Melaka, Tun Dr Mohd Khalil Yaakob dan keluarga atas kehilangan isterinya, Toh Puan Zurina Kassim hari ini.“Didoakan semoga keluarga Allahyarhamah sabar serta tabah menghadapi dugaan ini.“Semoga Allah SWT mencucuri rahmat ke atas roh Allahyarhamah dan ditempatkan bersama-sama para solehah. Al-Fatihah,” katanya menerusi catatan di laman Facebook rasmi beliau hari ini.

(Bekas Yang Dipertua Negeri Melaka Keenam, Tun Dr Mohd Khalil Yaakob menabur bunga mawar di pusara isterinya, Toh Puan Zurina Kassim selepas selamat disemadikan di Makam Pahlawan Masjid Al-Azim dekat Bukit Palah/ Foto BERNAMA)

Allahyarhamah meninggal dunia di rumahnya di Bukit Damansara di sini kira-kira pukul 10.10 pagi tadi.Zurina, 78, dilahirkan di Duyong, Melaka pada 13 Julai 1944, mendirikan rumah tangga dengan Mohd Khalil pada 28 Feb 1965 dan dikurniakan tiga anak. -BERNAMA


Jenazah Toh Puan Zurina Kassim dikebumikan di Makam Pahlawan Melaka

(Bekas Yang Dipertua Negeri Melaka Keenam, Tun Dr Mohd Khalil Yaakob bersama anak beliau, Datuk Mahmud Mohd Khalil menabur bunga mawar di pusara isterinya, Toh Puan Zurina Kassim selepas selamat disemadikan di Makam Pahlawan Masjid Al-Azim dekat Bukit Palah/ Foto BERNAMA)

BUKIT PALAH, 18 Ogos - Jenazah Toh Puan Zurina Kassim, isteri mantan Yang Dipertua Negeri Melaka, Tun Mohd Khalil Yaakob selamat dikebumikan kira-kira pukul 10 malam tadi.  Jenazah dikebumikan di Makam Pahlawan, Masjid Al Azim, Bukit Palah, Melaka.  Upacara pengebumian dihadiri Yang Dipertua Negeri Melaka, Tun Mohd Ali Mohd Rustam dan isteri, Toh Puan Asmah Abdul Rahman.  Turut hadir Ketua Menteri Melaka, Datuk Seri Sulaiman Md Ali dan Isteri, Datin Seri Munira M Yusop selain ahli keluarga serta kenalan Allahyarhamah.  Terdahulu jenazah dimandikan, dikafankan dan disembahyangkan di Masjid Saidina Ali, Bukit Katil kira-kira pukul 6.15 petang tadi.  Jenazah kemudian dibawa ke Dewan Seri Negeri, Ayer Keroh pada pukul 7.30 malam bagi penghormatan terakhir yang dihadiri Tun Mohd Ali bersama Toh Puan Asmah serta Datuk Seri Sulaiman dan Datin Seri Munira.

(Jenazah Toh Puan Zurina Kassim tiba untuk disembahyangkan sebelum disemadikan di Makam Pahlawan Masjid Al-Azim dekat Bukit Palah/ Foto BERNAMA)

Jenazah seterusnya dibawa ke Masjid Al Azim, Bukit Palah pada pukul 8.30 malam dan disembahyangkan sekali lagi dengan diimamkan oleh Mufti Melaka, Datuk Abdul Halim Tawil bersama lebih 1,000 jemaah sebelum dikebumikan di Makam Pahlawan.  Selain jenazah Allahyarhamah Toh Puan Zurina, turut dikebumikan di Makam Pahlawan itu ialah mantan TYT Melaka kelima, Tun Syed Ahmad Syed Mahmud Shahabuddin yang meninggal dunia pada tahun 2008 dan bekas Ketua Menteri Melaka kelapan, Datuk Abu Zahar Ithnin yang meninggal dunia pada tahun 2013.  Allahyarhamah yang berusia 78 tahun meninggal dunia di kediamannya di Bukit Damansara, Kuala Lumpur pada pukul 10.10 pagi tadi.  Beliau yang dilahirkan di Duyong, Melaka pada 13 April 1944 telah mendirikan rumah tangga bersama Tun Mohd Khalil pada tahun 1965 dan dikurniakan 3 orang anak.  Suami beliau Tun Mohd Khalil dilantik sebagai Yang Dipertua Negeri Melaka keenam pada tahun 2004 hingga 2020.  Yayasan Toh Puan Zurina yang ditubuhkan pada tahun 2015 dan berfungsi sebagai pusat rawatan hemodialisis percuma antara sumbangan Toh Puan kepada masyarakat yang memerlukan di Melaka.


Agensi kawal selia negara ASEAN perlu bergabung, bincang cabaran terkini komunikasi - Annuar

(Tan Sri Annuar Musa ditemu bual Berita RTM selepas melakukan kunjung hormat ke Badan Aksesabilitas Telekomunikasi dan Informasi (BAKTI), Kementerian Komunikasi Informatika (Kominfo) di Jakarta, Indonesia)

JAKARTA, 18 Ogos - Agensi kawal selia negara-negara ASEAN perlu bergabung menerusi forum tertentu untuk membincangkan cabaran terkini komunikasi menerusi konsep kewujudan bersama.  Menurut Menteri Komunikasi dan Multimedia, Tan Sri Annuar Musa, usaha perlu dilaksanakan secara dua hala terutamanya dalam mengadaptasi kepada teknologi serta pengalaman masing-masing.  "Kerana kita tahu pertama sekali negara Indonesia sebuah negara yang besar mempunyai pengalaman yang tersendiri, bagaimana rangkaian telah dibina, sistem yang dipakai di sana dan juga penggunaan teknologi satelit yang lebih meluas di Indonesia kerana kita juga sedang melihat kepada perkembangan penggunaan geo satelit, dan geo satelit sama ada perkara itu daripada sudut pandang pembuat-pembuat dasar dan regulator di Indonesia sendiri, jadi ini penting bagi MCMC mengubal dasar-dasar seterusnya tentang penggunaan satelit 'roll out', perkhidmatan jalur lebar, 5G dan sebagainya," kata beliau selepas melakukan kunjung hormat ke Badan Aksesabilitas Telekomunikasi dan Informasi (BAKTI), Kementerian Komunikasi Informatika (Kominfo), di sini hari ini.  Dalam lawatan itu, Annuar mengadakan perbincangan mengenai perkhidmatan jalur lebar dan penyediaan infrastruktur perluasan rangkaian perkhidmatan internet di kawasan terpencil luar bandar.  Taklimat disampaikan Direktur Utama BAKTI, Anang Latif.

(Tan Sri Annuar Musa melakukan kunjung hormat ke Badan Aksesabilitas Telekomunikasi dan Informasi (BAKTI), Kementerian Komunikasi Informatika (Kominfo) di Jakarta, Indonesia)

Perbincangan itu melibatkan Suruhanjaya Komunikasi dan Multimedia Malaysia (MCMC) dan BAKTI.  Turut mengiringi beliau adalah Kuasa Usaha Sementara Kedutaan Besar Malaysia di Indonesia, Adlan Mohd Shaffieq, Pengerusi Interim MCMC, Tan Sri Mohamad Salim Fateh Din, Ketua Pegawai Eksekutif MCMC, Datuk Ali Hanafiah, Ketua Pegawai Operasi MCMC, Zulkarnain Mohd Yasin dan ahli MCMC.  "Ini tentunya adalah pertemuan awal tentunya nanti kelak bisa (boleh) jadi sebuah tindak lanjut dari pertemuan buat pengalaman kami menggunakan teknologi satelit, tentunya bisa kami kongsi bagaimana Malaysia nanti melahirkan sebuah teknologi ke depan yang juga menggunakan satelit dan kami Kominfo juga belajar (dengan) Malaysia bagaimana mereka lebih advance (terlebih dahulu) dalam penyelesaian persoalan tadi" menurut Anang. Annuar menghadiri lawatan rasmi selama tiga hari ke Jakarta Indonesia bermula hari ini.  Dalam lawatan ini, beliau dijangka melakukan kunjungan hormat ke atas rakan sejawatan beliau iaitu Menteri Komunikasi dan Informatika Indonesia, Johnny Gerrard Plate esok dan kunjung hormat ke atas Menteri Pelancongan dan Ekonomi Kreatif Indonesia, Sandiaga Salahuddin Uno pada hari yang sama.


Kolaborasi TM, YEPB bakal wujud 5,000 peluang pekerjaan

(Datuk Zahidi dalam sidang media selepas menyaksikan Majlis Menandatangani MoU antara TM dengan YEPB dan Perjanjian Kerjasama antara YEPB dengan Ikhtiar Factoring Sdn Bhd/BERNAMA)

PETALING JAYA, 18 Ogos - Kementerian Komunikasi dan Multimedia (K-KOMM) menerusi Yayasan Ekonomi Padang Besar (YEPB) menyasarkan 5,000 peluang pekerjaan menerusi Program Kerjaya JENDELA YEPB.Kolaborasi bersama Syarikat Telekom Malaysia Berhad itu menawarkan program bekerja sambil belajar dengan gaji antara RM1,800 sehingga RM4,000 sebulan.Jelas Timbalan Menteri Komunikasi dan Multimedia, Datuk Zahidi Zainul Abidin, inisiatif itu juga bagi menempatkan lebih banyak tenaga mahir dalam bidang telekomunikasi tempatan.“YEPB melalui K-KOMM jadi penyelaras kepada projek fiber optik, antaranya kita melatih tenaga kerja mahir secara berperingkat dalam bidang telekomunikasi serta gentian optik.“Di samping itu ada juga program vendor di bawah TM, memberi projek kepada syarikat bumiputera berkaitan gentian optik untuk jalankan kerja-kerja di bawah JENDELA,” katanya.Beliau berkata demikian kepada pemberita selepas menyaksikan Majlis Menandatangani Memorandum Persefahaman (MoU) antara TM dengan YEPB dan Perjanjian Kerjasama antara YEPB dengan Ikhtiar Factoring Sdn Bhd hari ini.

(Majlis Menandatangani MoUantara TM dengan YEPB dan Perjanjian Kerjasama antara YEPB dengan Ikhtiar Factoring Sdn Bhd/BERNAMA)

Tambah Zahidi, K-KOMM bakal memperluas skim latihan seumpamanya bagi mengisi sebanyak 17,00 kekosongan dalam bidang perlindungan data peribadi.Terdahulu, MoU antara TM dan YEPB telah ditandatangani Naib Presiden Pelaksanaan dan Operasi Rangkaian dan Teknologi Kumpulan TM Ansahari Abdul Kudus dan Ketua Pegawai Eksekutif YEPB Aweena Mohd Arshad.Perjanjian Kerjasama antara YEPB dengan Ikhtiar Factoring Sdn Bhd pula telah ditandatangani oleh Aweena dan Pengarah Operasi Kredit Ikhtiar Factoring Sdn Bhd Khalaif Noor Roslizam.


ANGKASA dan NAFAS bekerjasama bantu konsistensi bekalan ayam

(Presiden ANGKASA, Datuk Seri Dr. Abdul Fattah Abdullah bercakap pada sidang media selepas menerima kunjungan daripada NAFAS di Petaling Jaya, Selangor hari ini)

PETALING JAYA, 18 Ogos - Kerjasama strategik antara Angkatan Koperasi Kebangsaan Malaysia Bhd (ANGKASA) dan Pertubuhan Peladang Kebangsaan (NAFAS) bakal membantu merancakkan sinergi ekonomi industri ayam dengan sasaran pengeluaran 30 juta ekor ayam setahun. Menurut Presiden ANGKASA, Datuk Seri Dr. Abdul Fattah Abdullah berkata kerjasama tersebut bertujuan mengurangkan kebergantungan orang tengah dan membantu konsistensi bekalan ayam di negara ini."Kita juga akan melihat secara keseluruhan, bukan setakat mengeluarkan ayam sahaja, secara keseluruhan supaya produk yang dikeluarkan ini dan harga yang kompetitif dan boleh ditawarkan lebih murah dan kurang dari harga pasaran," kata beliau selepas menerima kunjungan daripada NAFAS, di sini hari ini.

Selain melengkapkan rantaian nilai ayam, NAFAS turut merealisasikan usaha Pertubuhan Peladang sebagai pemain utama industri ayam halal. Tambahnya, kemajuan sektor koperasi diharap mampu memberi manfaat kepada ekonomi negara.Pada sesi kunjungan tersebut, turut diadakan sesi perbincangan mengenai langkah-langkah susulan yang bakal direalisasikan bagi memenuhi keperluan pasaran ayam segar.


Malaysia perlu teroka teknologi aeroangkasa Turkiye

ANKARA, 18 Ogos - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan rasa sukacita dengan lawatan ke Turkish Aerospace Industri (TAI) sempena Lawatan Negara ke Turkiye.  Al-Sultan Abdullah bertitah agar Malaysia dapat mempelajari teknologi yang dimiliki pemain utama aeroangkasa di Turkiye itu.  Baginda turut menzahirkan rasa kagum dengan teknologi yang dimilki TAI dan berharap kerjasama lebih rapat di antara kedua-dua negara khususnya dalam teknologi pembuatan pesawat udara serta penyelidikan dan pembangunan (RnD).

(Yang di-Pertuan Agong Al-Sultan Abdullah Ri’ayatuddin Al-Mustafa Billah Shahketika ditemui pemberita RTM)

"Ini lawatan pertama kali saya ke TAI, saya perhatikan banyak kapal terbang (di Turkiye) dan RnD nya, dan kagum. Dan saya dimaklumkan ada juga anak-anak muda kita mempelajari sedikit sebanyak teknologi di sini. "Mereka (TAI) telah melangkah begitu jauh dari segi teknologi dan berharap sangat dapat bekerjasama dengan Malaysia dalam hal perkara ini," Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah selepas melawat TAI di sini. Dalam lawatan itu, Seri Paduka berkenan menyaksikan pertunjukan udara menggunakan pesawat tempatan yang dibangunkan TAI termasuk pesawat tanpa pemandu dan pesawat Latihan.  Al-Sultan Abdullah juga kemudiannya berkenan mencuba simulasi pesawat milik TAI.  Sementara itu, dalam program sama Baginda berkenan bertemu dan beramah mesra dengan sebahagian pelajar Malaysia yang sedang menuntut di Turkiye serta tujuh pelajar dari Universiti Kuala Lumpur (UniKL) yang menjalani latihan praktikal selama sebulan di TAI. "Alhamdulillah saya dapat dapat menjalani latihan selama sebulan atas tajaan UniKL. Disini saya dapat mempelajari tentang pesawat berkenaan dari segi pertahanan terutama sekali bahagian 'hurjet', 'combat aircraft' dan kita mempelajari dari segi permulaan iaitu daripada 'design zero' sepenuhnya," kata Pelajar UniKL, Muhammad Ihsan Jamal."Kini saya ambil jurusan kejuruteraan komputer dan kebanyakan pembelajaran adalah berasaskn komputer dan saya juga dapat juga dapat menyumbangkan untuk salah satu kapal terbang yang dinamakan hurkus TAI ini dan Alhamdulillah saya dapat perolehi banyak maklumat dan saya akan memperkembangkan maklumat ini di Malaysia," kata Muhamad Danish Aqmar Rushdan. "Di sini saya telah ditempatkan di Jabatan Avionic bersama seorang lagi rakan saya. Di sini kami belajar sistem terutamanya 'hurjet'. Kami buat perisian," kata Ainul Syahmina Salleh.

TAI merupakan firma pertahanan dan aeroangkasa terbesar di Turkiye yang menumpukan kepada pembangunan produk tulen. Syarikat itu menyasarkan untuk menjadi satu daripada 10 firma terbesar dunia dalam industri menjelang tahun 2028.


MPM rai sumbangan dan jasa bekas PM kedua, Tun Abdul Razak Hussien

(Pengerusi Majlis Perundingan Melayu (MPM), Prof Datuk Dr Zainal Kling)

KUALA LUMPUR, 18 Ogos - Majlis Perundingan Melayu (MPM) mengambil inisiatif menyambut sejarah pembangunan tokoh negarawan, Tun Abdul Razak Hussien.Genap setahun kelahirannya, MPM berhimpun meraikan sumbangan dan daya bakti beliau selama berkhidmat sebagai Perdana Menteri kedua. Pengerusi MPM, Prof Datuk Dr Zainal Kling berkata persidangan turut mengajak golongan belia mengingati sumbangan tokoh sejarawan negara.

(Sidang Sempena Sambutan 100 Tahun Kelahiran Tun Abdul Razak Hussien dianjurkan Majlis Perundingan Melayu (MPM) bagi mengenang sumbangan dan jasa bekas Perdana Menteri kedua itu)

"Mereka menjadi perantara untuk mendekati golongan belia, universiti-universiti terutama universiti (mempunyai) golongan muda yang ramai terutama UiTM, anak-anak Melayu, jadi kerana itu kita merancang untuk mengadakan perhubungan dan kegiatan bersama golongan mahasiswa untuk mendidik mereka," kata beliau ketika ditemui selepas Sidang Sempena Sambutan 100 Tahun Kelahiran Tun Abdul Razak Hussien di sini hari ini.Persidangan meja bulat bertemakan Legasi Kemajuan Integriti tersebut diadakan dengan perbincangan bersama ahli panel jemputan dan juga wakil mahasiswa.


Atasi buli petugas kesihatan awam, transformasi budaya tempat kerja diwujudkan

REMBAU, 18 Ogos - Kementerian Kesihatan (KKM) perlu mewujudkan Transformasi budaya tempat kerja bagi mengatasi masalah buli dalam kalangan petugas sektor kesihatan awam.Menteri Kesihatan, Khairy Jamaluddin berkata transformasi itu akan menggariskan prinsip serta nilai budaya kerja yang baharu di KKM berdasarkan laporan kaji selidik Pasukan Petugas Khas Bagi Penambahbaikan Budaya Kerja Perkhidmatan Kesihatan (HWCITF) yang dipengerusikan oleh Prof Datuk Dr Siti Hamisah Tapsir.Khairy berkata laporan kaji selidik itu adalah adil dan teliti serta maklum balas keseluruhan mengenai laporan itu akan diberikannya minggu hadapan."Tetapi respons awal, kita akan bawa kepada transformasi budaya tempat kerja di KKM. Survei yang dibuat melibatkan responden besar iaitu lebih 100,000 petugas di KKM."Berita baiknya 60 peratus berpuas hati dengan budaya kerja di KKM manakala yang tidak berapa bagus berkata ada wujud elemen buli di tempat kerja yang agak toksik dan sebagainya, ini perlu diberi perhatian," kata Khairy di sini.

(Khairy bercakap kepada pemberita selepas menyampaikanAnugerah Perkhidmatan Cemerlang Jabatan Pendidikan Daerah Rembaudi Dewan Perpatih, PPD Rembau)

Khairy berkata tekanan kerja dapat membantu untuk melatih doktor atau jururawat muda menjalani tugas yang penting tetapi tekanan tidak seharusnya diberikan sehingga berlaku gangguan dari segi lisan, mental atau fizikal. Beliau menjelaskan garis panduan dan etika kerja adalah penting tetapi apa yang lebih utama adalah bagaimana memastikan garis panduan itu diterjemahkan di lapangan."Tekanan kerja kini berbeza dengan dulu jadi perubahan perlu mengikut peredaran zaman dan memahami generasi baharu yang mempunyai jangkaan berbeza."Saya rasa bukan hanya di KKM tetapi di mana-mana organisasi mesti 'Zero Harassment, Zero Bully’ (sifar gangguan, sifar buli) maruah manusia perlu dijaga, jika tidak organisasi tidak mendapat produktiviti yang maksimum daripada pekerja," katanya.Dalam perkembangan lain, Khairy berkata KKM akan melihat masalah kekurangan jururawat di fasiliti kesihatan awam dan berusaha mencari penyelesaian terbaik mengenai perkara itu.Beliau berkata KKM dalam proses mengisi jawatan tersebut dan kementerian turut diminta lebih ramai dilatih untuk menjadi jururawat.Ditanya adakah KKM memerlukan satu kuasa autonomi berhubung perjawatan kementerian itu, Khairy berkata terdapat cadangan dibuat beberapa tahun lepas supaya diwujudkan Suruhanjaya Perkhidmatan Kesihatan seperti dalam sektor pendidikan.Khairy berkata perbincangan lebih lanjut mengenai cadangan tersebut akan dilakukan bersama Ketua Setiausaha Negara (KSN) dan Ketua Pengarah Perkhidmatan Awam (KPPA) terutamanya melihat dari sudut pro and kontra cadangan itu."Cadangan boleh dibuat, tetapi perlu lihat juga implikasinya, perkara ini perlu dilihat dengan serius...memandangkan sektor kesihatan telah pun memberi sumbangan besar sewaktu pandemik COVID-19 dan ia turut mendedahkan kekurangan atau jurang sistem kesihatan negara," katanya lagi.


Harga ayam standard akan dijual RM8 sekilogram

PUTRAJAYA, 18 Ogos - Harga ayam standard di Kuala Lumpur akan dijual pada harga RM8 sekilogram dalam masa terdekat, berbanding RM8.90 sekilogram pada masa kini.Menteri Wilayah Persekutuan, Datuk Seri Dr Shahidan Kassim berkata paras harga itu dapat dilaksanakan selepas Kementerian Wilayah Persekutuan melalui Dewan Bandaraya Kuala Lumpur (DBKL) menurunkan sewa premis perniagaan milik pihak berkuasa tempatan itu."Kita akan turunkan harga ayam di Kuala Lumpur, sekarang ni daripada RM8.90 sekilogram ke RM8 sekilogram, caranya ialah kami akan memberi kelonggaran sewa kepada premis-premis DBKL."Kalau sekiranya menurunkan sewa tu masih belum cukup, kita akan bagi percuma (sewa) kepada premis ini untuk bolehkan mereka turunkan harga ayam dan barangan lain," katanya kepada pemberita selepas melancarkan Program Kementerian Wilayah Persekutuan Sihat dan Hebat di sini.

Shahidan berkata harga ayam standard di Putrajaya juga akan diturunkan ke paras bawah RM8 sekilogram dalam masa dua minggu akan datang, berbanding RM8.50 sekilogram ketika ini.Pada 21 Julai lepas, Shahidan mengumumkan ayam standard di semua pasar awam di Putrajaya dijual pada harga RM8.50 sekilogram bermula Ogos, lebih rendah daripada harga siling runcit RM9.40 sekilogram. - BERNAMA


Keputusan STPM catat PNGK 2.79, meningkat 0.01 mata

(Prof Datuk Dr. Mohd Ekhwan Toriman ketika mengumumkan keputusan STPM 2021 di ibu pejabat Majlis Peperiksaan Malaysia, Bandar Baru Selayang hari ini)

SELAYANG, 18 Ogos - Keputusan Sijil Tinggi Persekolahan Malaysia(STPM) 2021 mencatat Purata Nilai Gred Keseluruhan (PNGK) 2.79 meningkat 0.01 mata berbanding 2.78 pada tahun sebelumnya.Pengerusi Majlis Peperiksaan Malaysia (MPM), Prof Datuk Dr. Mohd Ekhwan Toriman berkata seramai 874 calon memperoleh PNGK 4.0 dan daripada jumlah tersebut, 584 calon atau 66.82 peratus adalah dari golongan B40.Bilangan calon yang mendapat PNGK 4.00 turut meningkat sebanyak 133 calon iaitu daripada 741 calon pada tahun 2020 kepada 874 calon pada 2021."Peratusan calon STPM 2021 yang mendapat lulus penuh dalam lima dan empat mata pelajaran berbanding STPM 2020 didapati telah meningkat sebanyak 0.73 peratus iaitu daripada 72.97 peratus pada tahun 2020 kepada 73.70 peratus pada tahun 2021," kata beliau beliau yang juga Naib Canselor Universiti Kebangsaan Malaysia (UKM) ketika mengumumkan keputusan STPM 2021 di Majlis Peperiksaan Malaysia, di sini hari ini.Seramai 42,369 calon mendaftar untuk menduduki STPM 2021, dengan 40,926 atau 96.59 peratus hadir mendudukinya, menurun berbanding 44,704 dalam STPM 2020.

(Pelajar Sekolah Menengah Kebangsaan Sultan Ismail, Kemaman, Terengganu gembira setelah berjaya memperoleh keputusan cemerlang dalam peperiksaan Sijil Tinggi Persekolahan Malaysia (STPM) 2021/ Foto BERNAMA)

Keseluruhan pencapaian PNGK calon STPM 2021 adalah meningkat berbanding 2020.Seramai sepuluh calon terbaik STPM 2021 turut diumumkan dengan PNGK 4.00 dan mendapat keseluruhan 5A.Dalam pada itu, berdasarkan perbandingan keseluruhan antara calon bandar dan luar bandar sejak tahun 2013, keputusan kali ini buat julung kali mencatatkan tiada perbezaan jurang pencapaian antara calon bandar dengan calon luar bandar, yang mana kedua-duanya memperoleh PNGK 2.79 dalam STPM 2021."Ini kohort yang kedua sebenarnya yang diadakan pelaksanaan peperiksaan secara dalam talian dan kumpulan ini juga mereka yang terkesan disebabkan oleh COVID-19 dan kalau kita perhatikan dari segi jurang itu memang tak ada beza antara bandar dengan luar bandar dari segi pelaksanaan peperiksaan yang dilaksanakan secara dalam talian dan masa yang lama sebenarnya, saya dimaklumkan oleh MTM ada peperiksaan itu dilewatkan dan pelajar mempunyai masa yang lamalah untuk berhadapan dengan peperiksaan," menurut Mohd Ekhwan.